Informácia o Druhej správe o priebežnom plnení Akčného plánu predchádzania všetkých foriem diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 – 2003.

Vláda Slovenskej republiky (ďalej len „vláda SR“) dňa 6. marca 2002 schválila uznesením č. 207/2002 Akčný plán predchádzania všetkých foriem diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 – 2003 (ďalej len „Akčný plán“).
Akčný plán je zameraný na zvýšenie tolerancie spoločnosti a predchádzanie všetkým formám diskriminácie prostredníctvom rôznych aktivít príslušných rezortov, mimovládnych organizácií a ďalších subjektov zaoberajúcich sa touto problematikou. Aktivity sú rozdelené podľa viacerých oblastí, ako je vzdelávanie, kultúrne aktivity, pozdvihnutie rómskych komunít, boj proti extrémizmu a podobným javom, predchádzanie diskriminácii, rasizmu, xenofóbii a obdobnej intolerancii v rôznych oblastiach. Akčný plán sa vyhodnocuje polročne. Prvá správa o priebežnom plnení Akčného plánu bola prijatá uznesením vlády č. 136 zo dňa 26. februára 2003. Tento materiál, t.j. Druhá správa o priebežnom plnení Akčného plánu  obsahuje prehľad aktivít realizovaných v rámci Akčného plánu v období od septembra 2002 do február 2003. 
Podklady poskytli Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo  spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Zbor väzenskej a justičnej stráže SR, Splnomocnenkyňa vlády SR pre rómske komunity, Generálna prokuratúra SR, Policajný zbor. 

Štruktúra tohto materiálu kopíruje rozdelenie úloh v Akčnom pláne.

1. Pokračovanie  činnosti medzirezortnej skupiny na realizáciu Akčného  plánu  predchádzania všetkým    formám    diskriminácie,   rasizmu, xenofóbie,   antisemitizmu   a    ostatným    prejavom   intolerancie  na obdobie rokov 2002- 2003.	
Členmi medzirezortnej skupiny na realizáciu Akčného plánu  predchádzania všetkým    formám    diskriminácie,   rasizmu, xenofóbie,   antisemitizmu   a    ostatným    prejavom   intolerancie  na obdobie rokov 2002- 2003 sú zástupcovia Úradu vlády SR, Ministerstva financií SR, Ministerstva hospodárstva SR, Ministerstva kultúry SR, Ministerstva práce, sociálnych vecí a rodiny SR, Ministerstva  spravodlivosti SR, Ministerstva školstva SR, Ministerstva vnútra SR, Zboru väzenskej a justičnej stráže SR, Sekretariátu Splnomocnenkyne vlády SR pre rómske komunity, Generálnej prokuratúry SR, Policajného zboru a zástupcovia mimovládnych organizácií - Nadácia Inforoma a občianska iniciatíva Ľudia proti rasizmu. O členstvo v medzirezirezortnej skupine prejavil záujme aj Slovenský Červený kríž, ktorému bolo umožnené nominovať svojho zástupcu. 

Členovia boli prizvaní  podieľať sa na príprave tohto materiálu a mnohí z nich poskytli podklady, ktoré sú jeho súčasťou.

2. Zintenzívnenie systematického   vzdelávania   príslušníkov  profesionálnych skupín,  ktoré  pri    výkone    svojho   povolania majú vplyv na   predchádzanie   všetkým     formám     diskriminácie,    rasizmu,       xenofóbie, antisemitizmu a ostatným  prejavom  intolerancie.

2.1 Systematické vzdelávanie príslušníkov Policajného zboru v oblasti predchádzania    všetkým   formám   diskriminácie,   rasizmu,   xenofóbie, antisemitizmu  a  ostatným prejavom intolerancie. 

Úloha:
 Ministerstvo vnútra SR naďalej zabezpečí systematické vzdelávanie príslušníkov Policajného zboru v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu v súlade so vzdelávaním a výcvikom príslušníkov Policajného zboru v oblasti ľudských práv, osobitne zaradením tejto problematiky do učebných osnov stredných odborných škôl Policajného zboru.

Plnenie:
	Ministerstvo vnútra SR a Prezídium Policajného zboru za úzkej spolupráce s rezortnými vzdelávacími zariadeniami (Akadémia Policajného zboru Bratislava, stredné odborné školy Policajného zboru Košice a Bratislava, Inštitút ďalšieho vzdelávania Policajného zboru) v rámci zvyšovania úrovne znalostí ľudských práv a komunikácie s občanmi zaradilo na školský rok 2001/2002 a nasledujúce roky do učebných plánov cyklus cielenej prípravy príslušníkov Policajného zboru v oblasti ľudských práv.
Vedecko-pedagogický pracovník Katedry policajných vied a PZ, ktorý externe spolupracuje s Katedrou rómskej kultúry Pedagogickej fakulty Univerzity Konštantína Filozofa v Nitre, sa zúčastnil troch podujatí s holandskými lektormi, ktoré boli zamerané na prípravu policajtov na prácu v rómskom prostredí. 
Vedecko-pedagogické pracovníčky Katedry kriminológie Akadémie Policajného zboru v Bratislave sa zúčastnili seminára k projektu MATRA II. „Zlepšenie vzťahu polícia - verejnosť v Slovenskej republike - menšiny“. V rámci tohto projektu sa menované zúčastnili tiež tréningového programu, ktorý sa konal 30. 9. – 12. 10. 2002 v Holandsku. Podujatia boli zamerané na spracovanie projektu školenia školiteľov z hľadiska psychológie a ďalších zručností výkonu policajnej služby voči problémovým minoritám. Výsledkom je spracovanie špecifických regionálnych tréningov policajtov, ktorí sú v  kontakte s  problémovými rómskymi skupinami a  spustenie rozsiahleho preškolenia a tréningov policajtov v danej oblasti.
V priebehu roku 2002 sa seminárov zameraných na prácu polície v menšinách zúčastnili špecializovaní vyšetrovatelia Policajného zboru v pôsobnosti Krajských úradov justičnej polície Policajného zboru Bratislava, Banská Bystrica a Prešov.
Na útvaroch v pôsobnosti Krajského riaditeľstva Policajného zboru v Košiciach sa realizoval školiaci program pod názvom „Program tolerancie k menšinám“, ktorý sa konal v mesiacoch jún a október 2002 realizovaný Prezídiom Policajného zboru v rámci spolupráce s Univerzitou v Louisville a veľvyslanectvom USA v Bratislave.

2.2          Systematické   vzdelávanie    pedagógov    a    budúcich    pedagógov    v   oblasti 
predchádzania všetkým formám diskriminácie, rasizmu, xenofóbie, antisemitizmu a ostatným prejavom  intolerancie. 

Úlohy:
Ministerstvo školstva SR naďalej zabezpečí systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v spolupráci s relevantnými mimovládnymi organizáciami.
  Ministerstvo školstva SR bude v roku 2002 pokračovať vo vzdelávaní učiteľov dejepisu, občianskej náuky a náuky o spoločnosti zo stredných škôl v oblasti holokaustu podľa návrhu „Laison Projekt“. Cieľom je vzdelávanie vybraných učiteľov stredných škôl vyučujúcich dejepis a ďalšie predmety, v ktorých sa vyučuje problematika holokaustu. Učitelia po absolvovaní budú pôsobiť ako tzv. multiplikátori, ktorí by školili ďalších učiteľov podobného zamerania vo svojom regióne, čím by sa dosiahla kvalita výučby tejto problematiky.  
Ministerstvo školstva SR prostredníctvom metodických centier a Štátneho pedagogického ústavu v spolupráci s mimovládnymi organizáciami zabezpečí v problematike predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie vypracovanie metodických príručiek pre učiteľov základných a stredných škôl. 

Plnenie:
Problematika predchádzania diskriminácie a osobitne rasizmu je súčasťou rôznych vzdelávacích projektov pre pedagógov ako je Príprava vedúcich pedagogických pracovníkov, Špecializačné kvalifikačné štúdium, Špecializačné inovačné štúdium, Uvádzanie začínajúcich pedagogických pracovníkov do praxe a podobne. Úlohy boja s rasovou diskrimináciou a zločinnosťou sa plnia kvantitatívne a kvalitatívne na rôznych úrovniach v  MŠ SR ústredne riadených organizáciách zabezpečujúcimi systematické vzdelávanie pedagógov týmito formami:
1.	Ďalšie vzdelávanie učiteľov občianskej výchovy a etickej výchovy 
    	 k témam ďalšieho vzdelávania patria okrem iného problematiky :
        	- Tolerancia
        	- Nebezpečenstvo akejkoľvek intolerancie
       	- Rešpektovanie inakosti (metodický výcvik)
       	 - Zákony postihujúce rasovú diskrimináciu (právnik)
    	Okrem prednášok odborníkov sa učitelia oboznamujú s možnými metodickými   
postupmi spojenými  so zážitkovými formami a hrami detí tak, aby boli nenásilne vedené k vytýčenému výchovnému cieľu, ktorým je pochopenie, že rôznosť je obohatením a  zdrojom poučenia.
2.	Spolupráca s mimovládnymi organizáciami
Učitelia pri svojej práci môžu využívať ponuky mimovládnych organizácií a nadácií, čo mnohí využívajú. Metodičky MPC spolupracujús predovšetkým s Nadáciou Milana
     	Šimečku, Nadáciou Občan a demokracia a i. Učitelia si osobitne cenia poskytovanie
     	príslušnej literatúry a metodických materiálov.
3.	Aktívna účasť na konferenciách a publikovanie v  zborníkoch k  uvedenej problematike
4.	Semináre pre okresných metodikov občianskej výchovy a etickej výchovy s vhodným programom a poskytovanie metodických materiálov, aj  pre učiteľov, ktorí  pracujú 
     	s rómskymi žiakmi, koordinátorov prevencie závislostí a iných sociálno-patologických 
     	javov na školách (výchova k tolerancii, protipredsudková výchova). Pedagogickí
 zamestnanci, ktorí sa zúčastňujú seminárov k spomínanej problematike vysoko hodnotia ich odbornú úroveň a vysoko oceňujú aj možnosť získania metodických materiálov, ktoré využijú pri práci so žiakmi.
5.	Pedagogická  tvorivosť  učiteľov
6.	Zameranie individuálnych prieskumov učiteľa a záverečných prác  - obsahy mnohých záverečných prác I. kvalifikačnej skúšky tvoria návrhy metodických postupov pri výchove žiakov k dodržiavaniu ľudských práv, práv dieťaťa a predchádzaní netolerantnému správaniu.

Metodicko-pedagogické centrá realizovali v prvom polroku šk. roku 2002/03 nasledovné vzdelávacie aktivity, ktoré boli tematicky zamerané na riešenie problematiky diskriminácie, rasizmu, xenofóbie, antisemitizmu a ostatným prejavom intolerancie:

v MPC Banská Bystrica:
1.Prosociálna výchova v MŠ.
   Získať interpersonálne kompetencie pre sociálnu interakciu a prosociálnu výchovu  v   
    MŠ. (Počet prihlásených účastníkov: 68)
2.Osobitosti edukácie rómskych žiakov.
      Získať podnety a postupy na podporu učenia sa rómskych žiakov (Počet prihlásených 
        účastníkov: 21)
3.Vytváranie pozitívnych vzťahov medzi učiteľom a žiakom vo vzdelávaní.
       Získať kooperatívne zručnosti, ktoré podporia aktivitu žiakov, ich slobodu 
         a zodpovednosť v procese učenia. (Počet prihlásených účastníkov: 28)
4.Ako predchádzať šikanovaniu detí a mládeže v škole.
       Zvýšiť spôsobilosti učiteľov etickej výchovy pri predchádzaní šikanovania v školách.
         (Počet prihlásených účastníkov: 82)
5.Prosociálne pôsobenie učiteľa pri riešení záťažových situácií v školskom systéme.
       Získať prosociálnu zručnosť v riešení záťažových situácií v školskom 
         prostredí.(Počet prihlásených účastníkov: 36)
6.Integrácia detí so špeciálnymi výchovno-vzdelávacími potrebami.
       Získať kompetencie pre úspešnú realizáciu integrácie detí so ŠV – VP rôzneho 
         charakteru do škôl a školských zariadení (Počet prihlásených účastníkov: 40)

V MPC Tomášikova 4, Bratislava:
1. V rámci priebežného vzdelávania: 
•	I. st. ZŠ a ŠKD Škola hrou pre ŠKD témy: zásady tolerancie, spolupráca,  ( 20 účastníkov).
•	Prosociálna výchova v ŠKD témy: akceptovanie druhých, empatia, ľudská dôstojnosť, pozitívne hodnotenie iných, (75 účastníkov)
•	V rámci priebežného vzdelávania učiteľov občianskej náuky témy: tolerancia, boj proti neznášanlivosti, rasizmu a xenofóbii – (60 účastníkov); Olympiáda ľudských práv - ľudské práva, práva detí , (24 účastníkov)
•	Právo pre každého témy: občan a jeho možnosti, trestné právo, občianske právo, rodinné právo, pracovné právo, demokracia pre všetkých (
 125 účastníkov).
•	V rámci špeciálnej a lieč. pedagogiky témy: integrácia handicapovaných detí do ZŠ, predsudky a diskriminácia, tolerancia (30 účastníkov).
•	V rámci predškolskej výchovy 60 h projekt: Mám rád/a seba aj teba – pre primárnu prevenciu sociálno-patologických javov v spoločnosti  (120 účastníkov); projekt Zdravie Rómov - témy predsudky a diskriminácia, špecifiká rómskeho etnika, poznanie osobnosti dieťaťa, integrácia možnosti a predpoklady, kompenzačná výchova a stimulačné programy ,( 80 účastníkov).
2. V rámci ŠIŠ
•	koordinátorov drogových závislostí boli realizované témy Cesta k emocionálnej zrelosti, Skupinová dynamika a jej využitie v asociálnych skupinách a následne workshopy pre prácu s deťmi s poruchami správania , (120 účastníkov).
3. Na úseku vzdelávania učiteľov cirkevných škôl, náboženskej výchovy a  etickej výchovy
•	V rámci ŠKŠ Etická výchova témy Nové trendy v ETV, Rozvoj sociálnej empatie, Akceptovanie druhých, Ľudská dôstojnosť, Pozitívne hodnotenie iných ,( 270 účastníkov).
•	V rámci priebežného vzdelávania Humanizácia výchovy –,(33 účastníkov),
•	V rámci prípravy vedúcich pedagogických zamestnancov Školský manažment, Ľudské práva, práva dieťaťa a charta učiteľa, humanizácia školy, humanizácia výchovy, (počet účastníkov 185 )
•	V rámci ŠIŠ Výchovný poradca podľa projektu VP, humanizácia školy, (138 účastníkov).
4. V rámci prípravy vedúcich pedagogických zamestnancov Školský manažment 
•	modul Výchova v duchu humanity, demokracie a ľudských práv
o	humanizácia vzdelávania,
o	deklarácia ľudských práv, práv dieťaťa, charta učiteľa,
o	demokratizácia školstva, autonómia školy,
o	výchovný štýl ako prostriedok humanizácie,
                         (389 účastníkov ) 
•	V rámci PVPZ materských škôl v okresoch Hlohovec, Nové Zámky, Komárno, Nitra je realizovaný sociálno–psychologický výcvik, ktorý zahŕňa témy empatia, tolerancia (postoj k prejavom intolerancie, rasizmu, semitizmu), komunikácia a pod. (Počet účastníkov vzdelávania v jednotlivých okresoch: Hlohovec – 32, Nové Zámky – 43, Komárno – 25, Nitra – 67. )
5. V rámci projektu Príprava učiteľov stredných škôl v oblasti vzdelávania o holokauste 
    v spolupráci s MŠ SR a Inštitútom Judaistiky UK v Bratislave  pre učiteľov Sj, Dej, 
    Občianska náuka, Cudz. jaz. realizovali:
•	Holokaust vo vzdelávaní, formou prednášok a workshopov, počet účastníkov 64.
6. V rámci špecializačného kvalifikačného štúdia majstrov odborného výcviku SOU  
    zrealizovali  prednášky k uvedenej téme -  155 účastníkov:
•	Cesta k emocionálnej zrelosti.
•	Prevencia rasizmu v podmienkach SOU. 
•	Nácvik tolerancie a odstraňovania predsudkov v podmienkach výchovnej skupiny v SOU. 
•	Skupinová dynamika a jej využitie v asociálnych skupinách – prevencia xenofóbie. 
•	Využitie metód sociálnej psychológie v multikultúrnej výchove.
K uvedenej téme  zrealizovali 2 025 hodín prednášok a cvičení pre 2 260 účastníkov.

V MPC mesta Bratislavy
boli aktivity s uvedenou tématikou v rôznej podobe realizované jednak formou  prednášok  a následne v metodike po diskusii v oblastiach:
1.  Špeciálna pedagogika
     Uvedená problematika bola zaradená do špecializačného kvalifikačného štúdia (ŠKŠ) špeciálnej pedagogiky pre vychovávateľov a ŠKŠ pre vychovávateľov v ŠK, v priebežnom vzdelávaní (PV) „Právo na každý deň“ v časti trestné právo.
2. 1. stupeň – ZŠ :
      Prednášková činnosť:  Hry na rozvíjanie hodnotového potenciálu
                              Výchova k tolerancii – Ľudské práva
      Priebežné vzdelávanie Etická výchova na 1. stupni obsahuje aktivity zamerané na výchovu k tolerancii a rasovej znášanlivosti a na výchovu k právam dieťaťa.

ŠKŠ Etickej výchovy     -  Prednášky: Interpersonálna a sociálna empatia
                                                                Riešenie agresivity a konfliktov
                                                                Spoločenská a komplexná prosociálnosť
     	Na všetky prednášky nadväzujú zážitkové aktivity, ktoré sú predpokladom efektívnej výučby na všetkých typoch škôl.

V MPC Prešov
   Prednášky a semináre boli v hodnotiacom období v piatich okresoch pre učiteľov ZŠ a   
     jeden pre učiteľov gymnázií, SOU a SOŠ. Jeden seminár bol pre riaditeľov ZŠ okresu
     Michalovce v rámci Prípravy vedúcich pedagogických zamestnancov.
  Metodička občianskej výchovy spolupracuje s Nadáciou Milana Šimečku, ktorá
    prezentovala svoje aktivity učiteľom a metodikom východoslovenského regiónu. Ide o
    výchovu k dodržiavaniu ľudských práv a práv dieťaťa. MPC Prešov pokračuje vo 
    výcvikových seminároch k právam dieťaťa pomocou materiálu Nadácie Milana Šimečku 
   „Prvé kroky“.
  Ďalším podujatím bola v septembri problematika holocaustu za účasti 50 učiteľov zo ZŠ a
    SŠ. Hodnotné prednášky Dr. Nižňanského a Dr. Kamenca, ako aj metodický výcvik boli 
    veľkým prínosom pre metodickú výbavu učiteľov. Získali  kazetu svedeckých výpovedí 
   obetí holocaustu. Mgr. Viera Hoffmanová, metodička MPC Prešov priniesla z Izraela (Yad
   Vashem), kde sa zúčastnila študijného pobytu, učebné pomôcky pre dejepis a občiansku
    náuku. Na problematiku holocaustu bol zameraný seminár 11. Februára 2003. Účastníci
    študijného pobytu v Yad Vashem prezentovali na ňom svoje poznatky.
  seminár pre učiteľov  východoslovenského regiónu o problematike vyhnancov a utečenco
    a zákonoch SR, ktoré riešia tento problém. Akcia sa uskutočnila v spolupráci s Úradom 
    vysokého komisára OSN pre utečencov na Slovensku.
  úzka spolupráca s učiteľmi občianskej a etickej výchovy v okresoch východoslovenského
    regiónu. V každom z nich sa uskutočnil výcvikový seminár o predchádzaní prejavom
    intolerancie, proti hnutiu skínhedov, potrebe dodržiavania zákonov a ochrane ľudských a 
    detských práv. Doposiaľ sa seminárov zúčastnilo spolu 200 pedagogických zamestnancov.
Súčasťou plánovaných úloh Štátneho pedagogického ústavu v rokoch 2002 a 2003 bola a je i problematika predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Cieľom úloh je v intenciách multietnickej výchovy realizácia parciálnych projektov výchovy a vzdelávania menšín, Rómov a migrantov zameraných na overovanie špecializovaných postupov pri výchove a vzdelávaní, na overovanie projektov zameraných na ďalšie vzdelávanie učiteľov, koordinačnú a dokumentačnú činnosť i spoluprácu so zahraničnými partnermi v rámci medzinárodných projektov a bilaterálnych dohôd o spolupráci. 
	Ako príklad možno uviesť projekt Program SOKRATES COMENIUS 2. - Vzdelávanie a pomoc učiteľom v oblastiach s kultúrnou diverzitou, s etnickou rôznorodosťou, do ktorého boli zapojené krajiny Španielsko, Portugalsko, Francúzsko a Slovensko. V rámci neho sa diskutovalo o problémoch výchovy a vzdelávania detí z rôznych etník a o didaktických a metodických inováciách vo vyučovaní. Projekt bol ukončený medzinárodným seminárom v Madride v dňoch 15. – 16. novembra 2002, ktorého sa zúčastnilo 9 zástupcov zo Slovenska. 
Výstupy:
•	Technická dokumentácia so základnou orientáciou pre kultúrne diferencovaný prístup (informácia o rómskej kultúre, príklady didaktických jednotiek, charakteristika sociokultúrnej situácie, informácia o metodických stratégiách diferencovaného prístupu, možnosti školskej organizácie, prostriedky, didaktické materiály a inštitúcie, ktoré môžu podporovať učiteľov)
•	Formy rozvoja kurikula
•	Správa z medzinárodného seminára
•	Zborník zo seminára 
•	Stránka web zúčastnených krajín na internete.

 	Opatrenia na vzdelávanie budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie sú v kompetencii jednotlivých vysokých škôl. Ministerstvo školstva SR – sekcia vysokých škôl oslovila listom fakulty pripravujúce učiteľov a fakulty humanitného zamerania so žiadosťou o poskytnutie informácií týkajúcich sa uvedenej problematiky. Z poskytnutých informácií vyplýva, že vzdelávanie k tejto problematike sa uskutočňuje ako súčasť učebných plánov na vybraných študijných predmetoch. Zvýšená pozornosť je tejto problematike venovaná predovšetkým na fakultách pripravujúcich učiteľov, kde je oblasť ľudských práv a výchova k ich chápaniu priamou súčasťou učebných plánov spoločensko-humanitných predmetov, ako aj súčasť cieľového profilu absolventa vysokej školy. Tejto problematike sa venuje veľká pozornosť predovšetkým u tých študentov, u ktorých je predpoklad, že budú pôsobiť na národnostne zmiešaných územiach a v regiónoch s vyšším počtom žiakov rómskej národnostnej menšiny s cieľom zabezpečiť ich pripravenosť na zvládnutie možných problémov.
Okrem toho vysoké školy realizujú k uvedenej problematike rôzne konferencie, semináre, výskumné úlohy, vedecké a pedagogické projekty. Táto problematika je spracovávaná aj ako téma rôznych diplomových prác. 
Prehľad vybraných aktivít na jednotlivých fakultách: 
 
Univerzita Komenského Bratislava
Od roku 1992 pri UK pôsobí UNESCO – Centrum pre výchovu k ľudským právam. Pravidelne sa realizuje prednáška Pôvod a význam ľudských práv v rámci všeobecného základu pre študentov všetkých študijných odborov. Táto prednáška je zaradená medzi celouniverzitné prednášky. Problematika ľudských práv je súčasťou študijného programu na odbore politológia. Študijný program umožňuje od 3. ročníka špecializáciu na problematiku ľudských práv. Tento predmet je súčasťou štátnej skúšky . Na UK bolo úspešne obhájených niekoľko diplomových prác zameraných na problematiku ľudských práv. 
Na Pedagogickej fakulte UK je problematika k ľudským právam zastúpená v študijných plánoch všetkých študijných odboroch s cieľom zabezpečiť pripravenosť budúcich učiteľov na zvládanie tejto problematiky. Na PgF UK sa realizuje medzinárodný projekt Interkultúrna výchova, k uvedenej problematike bolo vydaných niekoľko publikácií. 
Na Filozofickej fakulte UK sa aj v období september 2002 – február 2003 riešilo niekoľko výskumných úloh s rôznymi publikačnými výstupmi (diplomové práce, dizertačné práce, grantové úlohy). Bolo vydaných viacero študijných materiálov, napr. Protipredsudková výchova určený študentom učiteľských fakúlt, materiál Multikulturalita, interkulturalita, transkulturalita a iné.  

V roku 2003 sa začala realizovať výskumná úloha Intolerancia. 
 
Prešovská univerzita Prešov

Na Filozofickej fakulte je problematika ľudských práv je zastúpená v učebných plánoch výberového všeobecného základu pre všetkých študentov v študijnom predmete Európske štúdie v odboroch Politológia, Vzdelávanie dospelých a Sociálna práca. Uvedená problematika je integrálnou súčasťou odboru Sociálna práca. Realizujú sa viaceré výskumné úlohy, napr. projekt VEGA K problematike medzietnickej komunikácie. Boli vydané rôzne publikácie, napr. K niektorým zdrojom prejavov intolerancie. 
 	Na Pedagogickej fakulte je uvedená problematika súčasťou študijných plánov všetkých študijných odborov. Na PgF PU sú cyklicky organizované vedecké konferencie k uvedenej problematike.
	Na Fakulte humanitných a prírodných vied je problematika výchovy k ľudským právam súčasťou študijného odboru učiteľstvo všeobecno-vzdelávacích predmetov – špecializácie občianska výchova a etická výchova a je chápaná ako prierezová. Nefiguruje ako samostatný predmet, ale je zastúpená v sylabách rôznych predmetov. 

Univerzita Konštantína Filozofa Nitra
 	Na pedagogickej fakulte UKF Nitra venujú veľkú pozornosť problematike ľudských práv v rámci všetkých študijných odborov pripravujúcich učiteľov. Táto problematika je chápaná ako prierezová, pozornosť sa jej venuje vo viacerých disciplínách učiteľských i neučiteľských odborov. Za ťažiskové sa považujú disciplíny pedagogické, ale uvedenej problematike sa venujú aj v rámci filozofických disciplín.   
 	Filozofická fakulta UKF sa zúčastnila medzinárodného projektu ERAZMUS, ktorého cieľom je vytvoriť multimediálnu banku poznatkov v rámci Európy, ktorá by sprostredkovala možnosť vzájomného porozumenia rozličných kultúr prostredníctvom internetu, ďalej organizovala vedeckú konferenciu, na ktorej sa účastníci dohodli na založení edície Kulturologické zošity, a medzinárodnú konferenciu Antisemitizmus vo východnej Európe. 

Univerzita Mateja Bela
Na Pedagogickej fakulte UMB je problematika ľudských práv v učebných plánoch učiteľstva všetkých stupňov zastúpená povinne vo všeobecnom základe v predmete Politológia, Všeobecná pedagogika a Teória výchovy. Osobitná pozornosť sa venuje tejto téme v štúdiách odboru pedagogika a jej špecializáciách, a to v predmetoch Filozofia výchovy, v psychosociálnom výcviku a v pedagogickej komunikácii. Na PgF UMB sa realizuje špecializačné inovačné štúdium O protipredsudkovej výchove a výchove k tolerancii voči národnostným menšinám a ponúka sa študentom ako voliteľný predmet. 
Táto problematika je zastúpená aj v ostatných študijných odboroch, predovšetkým na fakultách humanitného zamerania.   

Úloha:
Ministerstvo hospodárstva SR bude naďalej pokračovať v realizácii „Programu vzdelávania pedagogických zamestnancov v oblasti ľudských práv,  vzdelávania k tolerancii,  proti diskriminácii, rasizmu, xenofóbii, antisemitizmu a ostatným prejavom intolerancie“  prostredníctvom Inštitútu zahraničného obchodu a vzdelávania v Bratislave. Jedná sa o vzdelávanie pedagogických zamestnancov SOU a SPV v oblasti bakalárskeho štúdia.

Plnenie:
Odbor celoživotného vzdelávania Inštitútu zahraničného obchodu a vzdelávania ( IZOV ) Bratislava  zabezpečuje  v súčasnosti
dve formy štúdia pre pedagogických zamestnancov. 

1. Doplňujúce pedagogické štúdium, dĺžka prípravy 2 roky, štúdium je určené pre majstrov odbornej výchovy a vychovávateľov. V tejto forme v súčasnom období pripravujú majstrov odbornej prípravy, čím si títo dopĺňajú pedagogickú spôsobilosť.

2. Bakalárske štúdium, dĺžka trvania 3 roky, certifikát je bakalár odbornej výchovy. Toto štúdium už len dobieha (2.a 3.roč.). 

Obe formy štúdia organizujú v spolupráci s Pedagogickou fakultou UK, Technickou univerzitou a Materiálovo-technologickou fakultou Trnava.
Súčasťou uvedených foriem je v I. roč. predmet "etická výchovy" v rozsahu 10 h v semestri, v rámci ktorého je hlavný tematický celok "model prosociálneho správania" a podtéma "ľudské práva". 
Nadobudnutím účinnosti zákona č. 131/2002 Z.z. o vysokých školách a o zmene a doplnení niektorých zákonov v znení neskorších predpisov počnúc 1. aprílom 2002 IZOV nemôže zabezpečovať nové bakalárske štúdium, štúdium už len dobieha a súčasní študenti štúdium ukončia.  Na základe uvedeného považujeme uvedenú úlohu zo strany MH SR za splnenú. 

2.3        Systematické   vzdelávanie   sudcov,   justičných čakateľov a  príslušníkov Zboru
väzenskej a justičnej  stráže SR   v    oblasti   predchádzania   všetkým   formám    diskriminácie,    rasizmu,    xenofóbie,    antisemitizmu    a   ostatným   prejavom    intolerancie. 

Úlohy:
  Ministerstvo spravodlivosti SR   bude  naďalej zabezpečovať systematické vzdelávanie sudcov a justičných čakateľov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v súlade so vzdelávaním sudcov a justičných čakateľov. V rámci vzdelávania justičných čakateľov a sudcov je potrebné vzhľadom na súčasnú situáciu venovať pozornosť  aj otázke kvalifikovania trestného činu s rasovým motívom.
Ministerstvo spravodlivosti SR v úzkej spolupráci so Zborom  väzenskej a justičnej stráže SR (ďalej len „Zbor“) bude tiež naďalej zabezpečovať systematické vzdelávanie  príslušníkov Zboru s orientáciou na interaktívne vzdelávacie cykly pre príslušníkov Zboru zamerané na multikultúrnu výchovu, oblasť ľudských práv a predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie a aplikáciu prosociálnych programov v ústavoch na výkon väzby a ústavoch na výkon trestu odňatia slobody.

Plnenie:
V rokoch 2002 a 2003 odbor rozvoja rezortných zdrojov zorganizoval viacero vzdelávacích podujatí zameraných na predmetnú problematiku ako napríklad: Diskriminácia, rasizmus, xenofóbia a antiseminitizmus vo svetle medzinárodného a slovenského práva, rasovo motivované trestné činy a ich systemizácia v Trestnom zákone, sloboda a možnosti jej obmedzenia v súvislosti so zákazom šírenia rasizmu, xenofóbie a intolerancie, Aplikácia opatrení v rámci boja s extrémizmom a činnosť Policajného zboru na úseku odhaľovania trestnej činnosti motivovanou rasovou a inou neznášanlivosťou, Skúsenosti z aplikačnej činnosti pri vybavovaní agendy rasovo motivovaných trestných činov a podobne. Vzhľadom k tomu, že v období september 2002-február 2003 bolo potrebné zorganizovať pre sudcov a justičných čakateľov vzdelávacie aktivity súvisiace s prijatím noviel závažných legislatívnych noriem ako Občiansky súdny poriadok, Občiansky zákonník, Obchodný zákonník, trestný zákon, Exekučný poriadok nemohlo byť v uvedenom období z časových a kapacitných dôvodov Inštitútu vzdelávania MS SR zabezpečené plnenie úloh vyplývajúce z Akčného plánu. MS plánuje pokračovať vo vzdelávacích aktivitách per uvedené cieľové skupiny v predmetnej problematike v 2. polroku 2003.

V rámci priebežného vyhodnotenia Akčného plánu Zbor väzenskej a justičnej stráže (ďalej len  „ZVJS") predložil nasledovné informácie:

Zabezpečenie systematickej výchovy príslušníkov Zboru väzenskej a justičnej stráže (ďalej len “ZVJS”) v súlade s ich ďalším vzdelávaním v oblasti ľudských práv so zreteľom na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie je rozpracované v novej koncepcii odborného vzdelávania príslušníkov zboru na Strednej škole ZVJS v Nitre. V tomto roku sa problematika ľudských práv vyučovala v rámci učebných osnov základného odborného vzdelávania v predmete Základy práva v rozsahu 5 hodín, z čoho 3 hodiny sú venované problematike rómskej národnostnej menšiny. Špecializované odborné vzdelávanie sa problematike venuje v predmete Základy práva v rovnakom rozsahu rozšírenom o predmet Väzenské systémy a väzenské organizácie v zahraničí v rozsahu 2 hodiny. V odbornom kurze justičnej stráže sa problematika vyučuje v predmete Odborná príprava – Listina základných práv a slobôd v rozsahu 2 hodín. Odborný kurz veliteľov zmien zahŕňa aj predmety Vybrané okruhy z právnej problematiky – ľudské práva a základné slobody v rozsahu 2 hodín a Romológia v rozsahu 4 hodín. Časť učiva z  rómskej problematiky vyučuje externý učiteľ z Katedry rómskej kultúry UKF v Nitre.
 	Generálne riaditeľstvo ZVJS v roku 2002 v spolupráci s nadáciami OPEN SOCIETY FOUNDATION a  Občan a demokracia pokračovalo v realizácii "Víkendového vzdelávacieho programu pre príslušníkov ZVJS", ktorého súčasťou je aj problematika predchádzania všetkým formám diskriminácie, rasizmu, xenofóbie a ostatným prejavom intolerancie v podmienkach väzenstva. Generálne riaditeľstvo zboru k  problematike vydáva metodické materiály pod názvom “Prosociálne programy”.  V mesiaci jún 2002 bol vydaný program pod názvom „Multikultúrna a protipredsudková výchova – výchova k tolerancii a proti rasizmu“.
V rámci metodickej činnosti, v súlade s Koncepciou vzdelávania v zbore, v spolupráci s Tretím sektorom realizuje odbor výkonu väzby a výkonu trestu GR ZVJS výcvikový kurz pre lektorov v oblasti ľudských práv, do ktorého je zaradených 25 príslušníkov. Bola spracovaná Metodika na uplatňovanie špecifických foriem a  metód zaobchádzania s  väznenými osobami rómskej národnostnej menšiny. 
V roku 2003 pokračuje ZVJS vo vzdelávacích aktivitách z ponúk organizácií Tretieho sektora,  ako aj  podľa učebných plánov Strednej školy ZVJS v Nitre. Na realizáciu ďalších aktivít neboli pre zbor doposiaľ uvoľnené finančné prostriedky v rozsahu podľa Ministerstvom financií SR  rozpísaných záväzných ukazovateľov štátneho rozpočtu na rok 2002, najmä s prihliadnutím na prípis MF SR č. 07/2001-44 zo dňa 9. januára 2001. 
Problematika v oblasti predchádzania všetkým formám diskriminácie, rasizmu, xenofóbie, antisemitizmu a ostatných prejavov intolerancie je realizovaná v rámci vyučovacích predmetov  a  na vyučovaní sa podieľajú tak interní, ako aj externí učitelia /v oblasti práva JUDr. Gálik a v oblasti rómskej problematiky PhDr. René Lužica, odborný asistent na Katedre rómskej kultúry UKF v Nitre a na Trnavskej univerzite. Je tiež členom Predsedníctva Helsinského výboru v SR a Občianskeho združenia Človek v ohrození. 

A/ V rámci jednotlivých vyučovacích predmetov:

Základné odborné vzdelávanie
Teória práva:
-	Medzinárodné organizácie na ochranu ľudských práv /2hod./
- 	Ústavné právo, Ústava SR /4 hod./
- 		Medzinárodné väzenské dokumenty zaoberajúce sa zaobchádzaním   s väznenými osobami /4 hod./ 
-	Uplatňovanie morálnych vlastnosti policajta na pracovisku a v súkromí. Rezolúcia VZ OSN č. 32/169 „ Kódex správania sa úradných osôb predchádzajúcich zákon“
-	Organizovaný zločin, korupcia /2 hod./

Penológia:
-	História a špecifiká rómskej národnostnej menšiny /2 hod./
   
Špecializované odborné vzdelávanie /SŠ/
Teória práva:
-	Medzinárodné organizácie na ochranu ľudských práv /2hod./
- 	Ústavné právo, Ústava SR /4 hod./
- 		Medzinárodné väzenské dokumenty zaoberajúce sa zaobchádzaním   s väznenými osobami /4 hod./ 
-	Uplatňovanie morálnych vlastnosti policajta na pracovisku a v súkromí. Rezolúcia VZ OSN č. 32/169 „ Kódex správania sa úradných osôb predchádzajúcich zákon“
-	Organizovaný zločin, korupcia /2 hod./
Penológia:
-	Postavenie národnostných menšín na Slovensku /2 hod./
-	História a špecifiká rómskej národnostnej menšiny /2 hod./
-	Charakteristika súčasnej politickej a kultúrnej situácie v rómskom spoločenstve na Slovensku /2 hod./
-    Špecifiká zaobchádzania s odsúdenými rómskej národnostnej menšiny
     /2 hod./   

Špecializované odborné vzdelávanie /VŠ/
Teória práva:
-	Medzinárodné organizácie na ochranu ľudských práv /1hod./
- 	Ústavné právo, Ústava SR /2 hod./
- 		Medzinárodné väzenské dokumenty zaoberajúce sa zaobchádzaním   s väznenými osobami /1 hod./ 
-	Uplatňovanie morálnych vlastnosti policajta na pracovisku a v súkromí. Rezolúcia VZ OSN č. 32/169 „ Kódex správania sa úradných osôb predchádzajúcich zákon“
-	Organizovaný zločin, korupcia /2 hod./
Penológia:
-	Postavenie národnostných menšín na Slovensku 
-	História a špecifiká rómskej národnostnej menšiny 
-	Charakteristika súčasnej politickej a kultúrnej situácie v rómskom spoločenstve na Slovensku 
-	Špecifiká zaobchádzania s odsúdenými rómskej národnostnej menšiny
S p o l u: 2 hod.

Špecializované odborné vzdelávanie - doplnkové 
Teória práva:
- 		Medzinárodné väzenské dokumenty zaoberajúce sa zaobchádzaním   s väznenými osobami /2 hod./ 
-	Uplatňovanie morálnych vlastnosti policajta na pracovisku a v súkromí. Rezolúcia VZ OSN č. 32/169 „ Kódex správania sa úradných osôb predchádzajúcich zákon“
-	Organizovaný zločin, korupcia /2 hod./
Penológia:
-	Postavenie národnostných menšín na Slovensku /2 hod./
-	Charakteristika súčasnej politickej a kultúrnej situácie v rómskom 
     spoločenstve na Slovensku /2 hod./
-    Špecifiká zaobchádzania s odsúdenými rómskej národnostnej menšiny
     /2 hod./   

Odborný kurz veliteľov zmien
Teória práva:
-	Ľudské páva a základné slobody /2hod./
- 	Ústavné právo, Ústava SR /1 hod./
- 		Právne normy upravujúce činnosť EU /2 hod./ 
-	Požiadavky na profesionalitu väzenského personálu /2 hod./
-	Organizovaný zločin, korupcia /2 hod./
Romológia:
-	História a špecifiká rómskej národnostnej menšiny /2 hod./
-	Špecifiká zaobchádzania s odsúdenými rómskej národnostnej menšiny
     /2 hod./
-	Osobitná ochrana Rómov v medzinárodných dokumentoch a v Ústave SR 
    /1 hod./   

B/ Prehľad jednotlivých aktivít za rok 2002, v ktorých bola daná problematika          zaradená: 
   
  8. Základné odborné vzdelávanie – 45 poslucháčov
  9. Základné odborné vzdelávanie – 38 poslucháčov
10. Základné odborné vzdelávanie – 46 poslucháčov
11. Základné odborné vzdelávanie – 48 poslucháčov
12. Základné odborné vzdelávanie – 47 poslucháčov

  5. Špecializované odborné vzdelávanie – 29 poslucháčov

  6. Špecializované odborné vzdelávanie /VŠ/ – 28 poslucháčov
  6. Špecializované odborné vzdelávanie /SŠ/ – 22 poslucháčov

  7. Špecializované odborné vzdelávanie – doplnkové – 51 poslucháčov
  8. Špecializované odborné vzdelávanie – doplnkové - 30 poslucháčov
  9. Špecializované odborné vzdelávanie – doplnkové - 46 poslucháčov

19. Odborný kurz veliteľov zmien – 46 poslucháčov
20. Odborný kurz veliteľov zmien – 33 poslucháčov

S p o l u : 509 poslucháčov

2.4	Systematické vzdelávanie prokurátorov a právnych čakateľov prokuratúry v oblasti
 predchádzania všetkým  formám diskriminácie, rasizmu, xenofóbie, antisemitizmu a   ostatným  prejavom  intolerancie. 

Úlohy:
Generálna prokuratúra SR bude naďalej zabezpečovať systematické vzdelávanie prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v súlade so vzdelávaním prokurátorov a právnych čakateľov prokuratúry.
V rámci nadrezortnej spolupráce Generálna prokuratúra SR zabezpečí účasť vybraných prokurátorov aj na seminári s medzinárodnou účasťou so zameraním na problematiku odhaľovania, objasňovania a dokumentovania trestnej činnosti motivovanej rasovou, národnostnou  a inou neznášanlivosťou alebo páchanej priaznivcami extrémistických skupín, ktorý zorganizuje v októbri 2002 Policajný zbor.
Každoročne bude Generálna prokuratúra SR usporadúvať pracovné porady prokurátorov okresných a krajských prokuratúr určených na vybavovanie agendy rasovo motivovaných trestných činov v každom kraji.
Generálna prokuratúra SR zabezpečí podľa možností účasť prokurátorov na podujatiach školskej mládeže zameraných na výchovu proti rasizmu a ostatným prejavom intolerancie na základe iniciatívy pracovníkov školstva.

Plnenie:
Podľa Plánu vzdelávacích úloh podujatí prokuratúry SR na rok 2002 sa uskutočnilo 16.septembra 2002 školenie právnych čakateľov prokuratúry. Na tomto školení boli prednesené prednášky na tému využitie prostriedkov trestného práva proti prejavom rasizmu a proti domácemu násiliu. V rámci prednášok boli poslucháči oboznámení s relevantnými vnútroštátnymi normami, ako aj medzinárodnými dohovormi ochrany ľudských práv a ich aplikáciou. Obsahom prednášok bolo aj zhodnotenie stavu tohto druhu kriminality v SR a metodika postupu pri stíhaní rasovo motivovaných trestných činov.
V období september 2002 až február 2003 sa iné školenie k problematike predchádzania rasizmu a ostatným prejavom intolerancie neuskutočnili, vzhľadom k tomu, že v rezortne prokuratúry sa výchovné podujatia uskutočňujú skôr v jarných a jesenných mesiacoch. 
	Podľa plánu vzdelávacích podujatí prokuratúry SR na rok 2003 sa v tomto roku uskutočnia dve školenia právnych čakateľov prokuratúry . Do programu seminárov je zaradená problematika ochrany ľudských práv s osobitným zameraním na postih rasovo motivovaných trestných činov. Časť plánovaného seminára pre prokurátorov, ktorý sa uskutoční v mesiaci máji bude venovaná ochrane pred rasovou a inou diskrimináciou vo výkone trestu.
V štvrtom štvrťroku 2003 sa uskutoční seminár prokurátorov  okresných a krajských prokuratúr vykonávajúcich dozor pri stíhaní rasovo motivovaných trestných činov za účasti zástupcov súdov, Policajného zboru a mimovládnych organizácií. Seminár bude obsahovo zameraný na uplatňovanie prostriedkov trestného práva na ochranu ľudských práv s osobitným zameraním na postih prejavov rasizmu a ostatných foriem diskriminácie ako aj ochranu detí.
Sústavné školenia prokurátorov v oblasti ochrany ľudských práv a ich metodické usmerňovanie pri vykonávaní dozoru v trestnom konaní o rasovo motivovaných trestných činoch sa prejavuje vo zvýšení úrovne tohto dozoru. Na právnu kvalifikáciu rasovo motivovaných trestných činov sa používajú na rozdiel od minulosti všetky ustanovenia Trestného zákona, ktorých známky boli konaním páchateľov naplnené. Zintenzívnila sa súčinnosť prokurátorov s mimovládnymi organizáciami, ako aj s policajnými orgánmi špecializovanými pre tento úsek kriminality.

2.5        Systematické  vzdelávanie príslušníkov  ozbrojených síl   v     oblasti  predchádzania 
všetkým formám diskriminácie, rasizmu, xenofóbie,  antisemitizmu  a  ostatným    prejavom intolerancie.

Úloha:
Ministerstvo obrany SR bude naďalej zabezpečovať systematické vzdelávanie príslušníkov ozbrojených síl   SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Je potrebné sústrediť sa aj na oblasť predchádzania šikanovaniu a v súvislosti s tým pripraviť konkrétne opatrenia, ako aj   venovať pozornosť vzdelávaniu vojakov v oblasti boja proti extrémizmu.

Plnenie: 
V podmienkach ozbrojených síl Slovenskej republiky je zavedený systém vojensko-občianskej výchovy pre vojakov povinnej služby a  spoločenskovedných seminárov pre profesionálnych vojakov a zamestnancov v štátnej a verejnej službe. V rámci uvedeného systému sú vojaci už v základnom výcviku oboznámení s problematikou medziľudských vzťahov, s právami a povinnosťami vojaka – občana, s jeho právnou ochranou a s možnosťami predchádzania nežiadúcim formám správania sa vojakov. 
Vo februári 2003 absolvovali vojaci a poddôstojníci tematický blok Ozbrojené sily a osobnosť, v ktorom im boli objasnené základné požiadavky na morálny profil vojaka ozbrojených síl SR. Zaoberali sa tiež problémom narúšania vzťahov medzi vojakmi a ich nevhodným správaním sa na verejnosti. 
Velitelia v marci 2003 organizovali pre každý nástupný termín vojakov povinnej služby besedy, ktoré boli zamerané na aktuálne problémy jednotky a požadované vzťahy jej príslušníkov. Profesionálni vojaci absolvovali v mesiacoch január – marec 2003 tematický blok Integračný proces a požiadavky na osobnostný profil profesionálneho vojaka, v ktorom v rámci seminárnej besedy prediskutovali mravné požiadavky na osobnosť príslušníka ozbrojených síl SR v súlade s integračnými snahami SR. Za hodnotené obdobie neboli zaznamenané prípady rasovej diskriminácie, ani šikanovania.  
Tematika v poddôstojníckych školách je zameraná výrazne na formovanie požadovaných vzťahov a zásady vedenia ľudí v malých jednotkách. Podobne je zameraná tematika pre profesionálnych vojakov a poddôstojníkov v rámci tematického bloku „Formovanie vojaka a vojenskej skupiny“.  
Velitelia družstiev a čiat sú vedení k praktickému riešeniu problémov adaptácie vojakov na podmienky vojenskej služby a pri stmeľovaní vojenskej jednotky, ako i  pri predchádzaní šikanovania. Dôstojníci, práporčíci a  zamestnanci v štátnej službe  a verejnej službe absolvovali tematický blok  „Aktuálne otázky vojenskej etiky.“ Realizácia uvedených výchovných cyklov sa pozitívne prejavuje na úrovni vzťahov medzi jednotlivými kategóriami príslušníkov jednotiek ozbrojených síl Slovenskej republiky a civilných zamestnancov rezortu ministerstva obrany.
	V podmienkach vojenských stredných škôl a vojenských akadémií je realizovaný systém vojensko-občianskej výchovy a spoločenskovedných seminárov. 
Tematika uvedená v rámci Akčného plánu sa na Vojenskej strednej škole leteckej v Košiciach vyučuje  v rámci výučby spoločensko-vedných predmetov v predmete „Spoločensko-vedná príprava“ a v rámci neho v tematickom celku "Právne minimum". Ide o pomaturitné štúdium žiakov. Žiaci pomaturitného štúdia privítali zaradenie danej tematiky pre jej aktuálnosť a spoločenskú dôležitosť. 

Vojenská stredná škola Liptovský Mikuláš zaradila vzdelávania k predchádzaniu všetkým formám diskriminácie a šikanovania do predmetov „Spoločenská náuka“ a „Spoločenská príprava“ u žiakov 4. ročníka VSOŠ, 2. ročníka nadstavbového štúdia a pomaturitného štúdia v téme „Zložky vojenskej výchovy a osobnosť vojenského vychovávateľa“.
U žiakov 3. ročníka VSOŠ a 1. ročníka nadstavbového štúdia bola uvedená úloha realizovaná v predmete „Spoločenská náuka“ v téme „Základné ľudské práva a slobody“.

Systematické vzdelávanie príslušníkov Vojenskej leteckej akadémie gen. M. R. Štefánika v Košiciach v uvedenej problematike je vykonávané v niekoľkých formách.
Uvedená oblasť je zahrnutá do náplne viacerých vyučovaných predmetov: 
1.	Vojenské dejiny Slovenska – celkové pozadie slovenského štátu v rokoch 1939-45, antisemitské počínanie jeho vládnej garnitúry voči židovskému obyvateľstvu, jeho násilné vysťahovanie, arizácia majetku.
2.	Etika vojenského profesionála – objasnenie základných pojmov a prejavov týkajúcich sa medziľudských a skupinových vzťahov.
3.	Politológia – vo výuke je dôraz kladený na to, aby sa študenti naučili akceptovať rôzne politické postoje, upevňovať ich tendencie k ideovému pluralizmu a znášanlivosti.
4.	Sociológia armády –pozornosť sa venuje príprave študentov na vstup SR do NATO a EÚ. Dôraz je kladený na zvyšovanie schopnosti spolupracovať s príslušníkmi armád NATO pri spoločných akciách, pričom je potrebná akceptácia rôzneho rasového pôvodu a náboženského presvedčenia. 
5.	Všeobecné a vojenské právo, medzinárodné humanitné a vojnové právo – študenti sa učia dôsledne uplatňovať právne normy voči vojenským a civilným osobám, bez ohľadu na ich sociálny pôvod a postavenie, rasovú príslušnosť a náboženskú orientáciu.    

Vo Vojenskej akadémii v Liptovskom Mikuláši je daná problematika zaradená priamo do vyučovania nasledovných vysokoškolských predmetov:

1. Psychológia - Základy sociálnej psychológie – sociálne vzťahy, diskriminácia, šikanovanie
Základy psychológie a sociálnej patológie – agresia, agresivita, hostilita, násilie, terorizmus;
2. Sociológia -    Úvod do sociológie – rasistické teórie, sociálny darwinizmus
                           Sociálna stratifikácia – možnosti sociálnej diskriminácie menšín;
3. Morálka a etika - Problematika ľudských práv
4. Politológia   - Politický systém, sociálna a triedna štruktúra spoločnosti
5.	Sociálna patológia - Úvod do sociálnej patológie – agresia, agresivita, hostilita, násilie,   
                                       rasizmus, xenofóbia
                                       Patológia rodiny – násilie v rodine, týranie a zneužívanie detí;
6.	Teória a metodológia komunitnej práce - Práca v rôznych typoch komunít – deviantných,  
                                                                       minorít;
7. Etnické, marginálne a rizikové skupiny.   

Na plnení úloh Akčného plánu sa aktívne podieľajú kultúrnymi vystúpeniami umelecký súbor, folklórne súbory Jánošík, Váh a Borievka v ozbrojených silách a na civilných folklórnych festivaloch napr. Folklórny Turiec, Heľpa, Pod Trenčianskou bránou atď. s cieľom predchádzať všetkým formám diskriminácie, rasizmu, xenofóbie, antiseminizmu a ostatným formám intolerancie, ako i šikanovania a boja proti extrémizmu.

2.6	       Systematické vzdelávanie zdravotníckych pracovníkov v oblasti  predchádzania
 všetkým     formám     diskriminácie,   rasizmu,    xenofóbie,      antisemitizmu  a    ostatným prejavom intolerancie.

Úloha:
Ministerstvo zdravotníctva SR bude naďalej zabezpečovať vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
   
Plnenie:
Na stredných zdravotníckych školách sa Akčný plán premieta do nasledovných oblastí:
• poradenskej a podpornej činnosti v rámci výchovno–vzdelávacieho procesu
• konzultačnej a podpornej činnosti učiteľov a školských pracovníkov
• priamych tréningových  programov orientovaných na sociálne zručnosti a na pôsobenie na emocionálnu inteligenciu študentov.
Na stredných zdravotníckych školách predmetnou problematikou študenti zoznamujú v povinných vyučovacích predmetoch ako občianska náuka, etická výchova, právne náuky, na cirkevných školách náboženstvo. V odbornej zložke prípravy je kladený dôraz na uvedenú problematiku v predmete ošetrovateľstvo, kde sa študenti učia akú stratégiu majú zvoliť pri komunikácii s klientom, pacientom. Dôraz je kladený na individuálny prístup, akceptovaní transkultúrnych rozdielov, na poznaní ošetrovateľskej starostlivosti a v podpore zdravia. Predpokladá sa, že na stredných zdravotníckych školách sa budú školiť aj tzv. rómski asistenti pediatra. Okrem uvedeného sa k tejto problematike realizujú aj mimovyučovacie aktivity formou besied, diskusií, seminárov.
	V rámci špecializovaného štúdia lekárov, zubných lekárov a ďalšieho vzdelávania zdravotníckych pracovníkov sú predmetné otázky zaraďované do školiacich akcií pre lekárov, sestry a ostatných zdravotníckych pracovníkov. Slovenská zdravotnícka univerzita v študijný programoch najmä pre lekárov a sestry prvého kontaktu má v obsahu zaradenú predmetnú problematiku.
U absolventov študijných odborov všeobecné lekárstvo a ošetrovateľstvo na Univerzite Komenského v Bratislave, Jesseniovej  lekárskej fakulte v Martine, sa vyžaduje humánny prístup k  pacientom a  klientom, ktorý vylučuje akékoľvek prejavy diskriminácie, intolerancie, xenofóbie, rasizmu a antisemitizmu. V profile absolventa v týchto študijných odboroch sa uvádza, že absolvent by mal byť nositeľom základných humanitných princípov a mal by v sebe pestovať a udržiavať cit pre takú hierarchiu hodnôt, v ktorej by altruizmus, schopnosť empatie, úcta k  životu, rešpektovaniu ľudskej dôstojnosti a práv pacienta stáli na najvyšších miestach. Naplnenie tohto cieľa sa realizuje vo výučbe predmetu lekárska etika v študijnom odbore všeobecné lekárstvo a v humanitných predmetoch v študijnom odbore ošetrovateľstvo. AS JLF UK prijal uznesenie na posilnenie výučby humanitných predmetov, ktoré sa realizujú cyklom vybraných prednášok popredných slovenských odborníkov v etike.   
Uvedená téma je obsahom aj výukových plánov pri výchove budúcich lekárov na Lekárskej fakulte Univerzity Pavla Jozefa Šafárika v Košiciach. Popri vyučovaní samostatných predmetov venujúcich sa etike lekárov, je vo výučbe klinických predmetov etika samostatnou témou v príslušnom odbore. Lekárska fakulta UPJŠ má študentov z rôznych krajín sveta a  tí sa včlenili do študentskej komunity bez problémov, ktoré by naznačovali možnosti diskriminácie rasizmu, xenofóbie antisemitizmu a ostatných prejavov intolerancie. 

Úloha:
V rámci predchádzania diskriminácie je potrebné sústrediť sa aj na zabezpečenie rovnakého zaobchádzania s pacientmi bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. 

Plnenie:
Ministerstvo zdravotníctva SR do zákonov o lekárskom povolaní, povolaní farmaceuta, povolaní sestry a pôrodnej asistentky zaradilo do jednotlivých kategórií zdravotníckych pracovníkov aj etický kódex. Vo všeobecnosti kódexy vyjadrujú morálny záväzok, že zdravotnícki pracovníci poskytujú zdravotnícku starostlivosť na princípe rovnosti bez ohľadu na pohlavie, etnickú skupinu, rasu, náboženstvo, kultúru, sociálne postavenie a politické presvedčenie. Zákon o lekárskom povolaní, povolaní farmaceuta nadobudol účinnosť dňom 1. mája 2002 a Zákon o povolaní sestra a pôrodná asistentka dňom 1. augusta 2002. 
	Daná problematika je zahrnutá do obsahu medzinárodnej konferencie, ktorú už po druhý rok organizovalo ministerstvo v spolupráci so Školou zdravotníckeho manažmentu v Bratislave s názvom „Druhé Národné fórum k právam pacienta.“

2.7          Systematické    vzdelávanie   zamestnancov    zariadení    sociálnych   služieb   a
 zamestnancov odborov sociálnych vecí okresných úradov a  krajských úradov             v oblasti predchádzania všetkým formám  diskriminácie,   rasizmu,   xenofóbie,                antisemitizmu a ostatným prejavom intolerancie.

Úloha:
	Ministerstvo práce, sociálnych vecí a rodiny SR bude naďalej zabezpečovať systematické vzdelávanie zamestnancov zariadení sociálnych služieb a zamestnancov odborov sociálnych vecí okresných úradov a krajských úradov aj v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Plnenie:
Na MPSVR SR bol spracovaný „Návrh systematického vzdelávania zamestnancov zariadení sociálnych služieb a zamestnancov odborov sociálnych vecí okresných úradov a krajských úradov v oblasti predchádzania všetkým formám diskriminácie, rasizmu, xenofóbie, antisemitizmu a ostatných prejavov intolerancie“, ktorý bol prerokovaný a schválený poradou vedenia MPSVR SR v máji 2002.
	Následne sa uskutočnili na základe výberu v mesiacoch september a október 2002 vzdelávacie aktivity a príprava budúcich lektorov na lektorskú činnosť v danej oblasti. Bolo vyškolených celkovo 90 zamestnancov z odborov sociálnych vecí krajských úradov, okresných úradov, vyšších územných celkov a zariadení sociálnych služieb. Tento lektorský tím vykonáva lektorskú činnosť v pôsobnosti svojich inštitúcií.
	Plnenie úlohy sa zabezpečuje i prostredníctvom overovania osobitných kvalifikačných predpokladov pre vybrané funkcie zamestnancov zariadení sociálnych služieb v zmysle § 70 zákona  č. 195/1998 Z. z. o sociálnej pomoci v znení neskorších predpisov, ako i prostredníctvom Inštitútu pre verejnú správu v rámci adaptačného a špecializovaného štúdia pre zamestnancov krajských úradov a okresných úradov v zmysle nariadenia vlády SR č. 157/1997 Z. z. o osobitných kvalifikačných predpokladoch na výkon niektorých činností krajských úradov  a okresných úradov.

3.        Vzdelávanie   k   tolerancii   v   duchu   Dekády OSN  pre vzdelávanie  
            k ľudských  právam.

	Valné zhromaždenie OSN vyhlásilo v decembri 1994 Dekádu OSN pre vzdelávanie k ľudským právam na obdobie od 1. januára 1995 do 31. decembra 2004. Významným príspevkom Slovenskej republiky k vzdelávaniu k ľudským právam je aj vzdelávanie k tolerancii, vzájomnej úcte a porozumeniu v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2000 – 2001, ako aj vzdelávanie v rámci tohto akčného plánu.
	Vzdelávanie k tolerancii a šírenie idey tolerancie a znášanlivosti je jedným zo spôsobov vytvárania vzájomnej úcty, tolerancie, porozumenia a dobrého vzájomného spolunažívania majoritného a minoritného obyvateľstva Slovenskej republiky a odstraňovania takých negatívnych fenoménov v spoločnosti, ako sú diskriminácia, rasizmus, xenofóbia, antisemitizmus a intolerancia.   

	3.1       Zameranie   esejí   a     prípadových    štúdií    v  rámci  celoštátnej  súťaže  žiakov stredných  škôl    Olympiáda   ľudských   práv    na  problematiku  diskriminácie, rasizmu, xenofóbie, antisemitizmu a ostatných prejavov intolerancie. 

            Projekt Olympiády ľudských práv vznikol v decembri 1996 a prvýkrát sa realizoval v roku 1997 na regionálnej úrovni. Dňa 1.5.1999 schválilo Ministerstvo školstva SR na podnet Sekcie ľudských práv a menšín Úradu vlády SR Olympiádu ľudských práv ako celoštátnu žiacku súťaž pre stredné školy v Slovenskej republike. Odborným a organizačným garantom Olympiády ľudských práv je Metodické centrum v Banskej Bystrici.
     	Olympiáda ľudských práv sa realizuje v troch kolách: školskom, krajskom a celoštátnom kole. V minulom ročníku Olympiády ľudských práv, t.j. v roku 2001, boli eseje pre účastníkov celoštátneho kola vypísané na tému „Všetci ľudia sa rodia slobodní a rovní si v dôstojnosti a právach.“.

Úloha:
       	Ministerstvo školstva SR zabezpečí prostredníctvom Metodického centra v Banskej Bystrici, aby boli v nasledujúcom ročníku Olympiády ľudských práv eseje aj prípadové štúdie zamerané na problematiku diskriminácie, rasizmu, xenofóbie, antisemitizmu a ostatných prejavov intolerancie.

Plnenie:
Úlohy a ciele obsiahnuté v Akčnom pláne sú premietnuté aj do Olympiády ľudských práv. Každoročne sa zúčastňuje na súťaži v celej Slovenskej republike viac ako štyritisíc študentov stredných škôl. Štruktúra súťaže počínajúc školskými kolami, cez krajské až po celoštátne finále obsahuje časť vedomostnú a postojovú. 26. – 27.marca 2003 sa uskutočnil 5.ročník celoštátnej súťaže Olympiáda ľudských práv, ktorej organizátorom je celoštátna komisia OĽP, finančne zabezpečuje MŠ SR prostredníctvom IUVENTy (Metodické centrum Banská Bystrica na súťaži neparticipuje). 
Problematika diskriminácie bola zahrnutá do téz na ústne skúšanie krajských kôl olympiády ľudských práv. Z 15 téz sa až 13 zaoberalo spomínanou problematikou.
Na celoštátnom kole OĽP bola táto problematika súčasťou eseje a modelových situácií (bolo ich 15 a všetky na túto tému).
           Súčasťou súťaže na celoštátnej úrovni bola aj beseda s hovorkyňou UNHCR, pani doktorkou Máriou Čiernou, o problémoch utečencov, čo je tiež jedným z prvkov obsiahnutých v Akčnom pláne.

3.2         Príprava   a    realizácia   projektu    Tolerancia, postoje a predsudky – spojitosti
 a odlišnosti   pre žiakov základných škôl a  študentov stredných škôl.

Úloha:
  Ministerstvo školstva SR zabezpečí prípravu tohto projektu s možnosťou realizácie. Predpokladaný termín vypracovania projektu je do 31. decembra 2003.

Úloha – vypracovanie projektu Tolerancia, postoje a predsudky – spojitosti a odlišnosti pre žiakov základných škôl a študentov stredných škôl - je v štádiu plnenia: je zaradená do plánu hlavných úloh Výskumného ústavu detskej psychológie a patopsychológie. Písomný ideový projekt realizácie úlohy vo forme prípravy a organizačného zabezpečenia realizácie projektu predložený VÚDPaP vo februári 2003 bol MŠ SR schválený.

3.3        Zintenzívnenie   pôsobenia   na   žiakov    základných   a  stredných škôl v oblasti
 predchádzania    všetkým      formám     diskriminácie,      rasizmu,       xenofóbie,  
 antisemitizmu  a     ostatným  prejavom     intolerancie     v   rámci   jednotlivých
 vyučovacích predmetov.

3.4      Usporiadanie   besied     k    problematike      predchádzania      všetkým    formám 
diskriminácie, rasizmu, xenofóbie, antisemitizmu a ostatným prejavom intolerancie na vybraných základných a stredných školách v každom kraji.

Úloha:
Ministerstvo školstva SR v spolupráci s relevantnými mimovládnymi organizáciami  a inými inštitúciami zabezpečí v školskom roku 2002 – 2003 uskutočnenie besied na vybraných základných a stredných školách v každom kraji zameraných na výchovu detí a mládeže v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie (ide napr. o besedy na tému ľudské práva, holokaust, história a tradície národnostných menšín, predchádzanie a boj s extrémizmom a pod.). Pri príprave a uskutočňovaní besied bude iniciovať spoluprácu štátnej správy, orgánov činných v trestnom konaní a mimovládnych organizácií.

Plnenie:
Otázkam mieru, demokracie, tolerancie a humanity sa v školskom systéme  Slovenskej republiky venuje mimoriadna pozornosť. Problém je potrebné vidieť ako celospoločenský, ktorý môže mať rôzne, komplexne súvisiace zložky riešenia /výchova, prevencia, hlásenia - linka dôvery, poradenstvo, trestné právo atď./.
             V legislatíve sú vytvorené podmienky na zabezpečenie výchovy a vzdelania detí už v materských školách - pre všetky deti, ktorých rodičia požiadajú o ich umiestnenie v predškolskom zariadení, bez rozdielu národnosti, teda nielen deti slovenskej národnosti, ale aj národnostných menšín i rómskeho etnika. V štátnych materských školách sa pedagogický proces realizuje podľa základného pedagogického dokumentu Programu výchovy a vzdelávania detí v materských školách, ktorého súčasťou sú aj základy ľudských práv. Najvýraznejšie sa uplatňuje uvedená problematika v prosocionálnej výchove, v ktorej sa utvárajú základy prosocionálneho cítenia a správania dieťaťa, pozitívnych medziľudských vzťahov, schopnosť akceptovať a rešpektovať iných, schopnosť vzájomnej pomoci, porozumenia, empatie a pod. V pedagogickom prístupe učiteliek sa kladie dôraz na rešpektovanie dieťaťa ako osobnosti, jeho práv, ale aj rozvíjanie zmyslu u dieťaťa na rešpektovanie práv iných,  k tolerancii a k vzájomnej úcte.
	Na predškolskú výchovu bezprostredne nadväzuje základná škola. Na 1. stupni základnej školy /v 1.-4. ročníku/ sa výchova v duchu demokracie, mieru a humanity, v rámci ktorej je významná pozornosť venovaná predchádzaniu akýmkoľvek formám diskriminácie, rasizmu, xenofóbie, antisemitizmu a ostatným prejavom intolerancie,  realizuje pri vyučovaní viacerých predmetov: etická výchova, čítanie, vlastiveda, náboženská výchova. Na vhodných literárnych textoch a témach sa nenásilne formuje a prehlbuje túžba po mieri, priateľstve, vzájomnej pomoci a formujú sa základy samostatného konania založeného na ohľaduplnosti, schopnosti prijímať rôzne názory na rovnaký problém, uvedomovanie si svojich práv, ale aj povinnosti. 
	Na 2. stupni základnej školy /v 5.-9. ročníku/ sa využívajú rôzne témy na hodinách literatúry, dejepisu, etickej výchovy, ale ťažisko prechádza na  samostatný povinný predmet občianska výchova, ktorý sa vyučuje v 6.-9. ročníku základnej školy. V ňom sa integrujú a prehlbujú získané poznatky a modely správania z nižších ročníkov a získavajú sa nové poznatky primerané veku a úrovni žiakov.
	V rámci Pedagogicko - organizčných pokynov pre školy a školské zariadenia a orgány verejnej správy v školstve v Slovenskej republike na školský rok 2002 / 2003 v časti 1.5 Informácie k usmerneniu výchovno-vzdelávacích aktivít škôl a školských zariadení je uvedené :
•	V rámci výchovy a vzdelávania v duchu Dekády OSN výchovy k ľudským právam venovať intenzívnejšiu pozornosť problematike diskriminácie, rasizmu, xenofóbie, antisemitizmu a ostatných prejavov intolerancie v predmetoch občianska výchova, občianska náuka, náuka o spoločnosti a etická výchova. Odporúčame venovať tejto problematike pozornosť aj na ďalších vyučovacích hodinách ako materinský jazyk, cudzie jazyky, dejepis, zemepis, biológia a pod. Do plánov spolupráce škôl a školských zariadení s mimovládnymi organizáciami zahŕňať v priebehu školského roka akcie venované problematike predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, s možnosťou odbornej spolupráce s orgánmi činnými v trestnom konaní. Otázkam mieru, demokracie, tolerancie, humanity, to znamená oblasti ľudských práv, venovať mimoriadnu pozornosť v procesoch výchovy, vzdelávania, prevencie, poradenstva a i. Pri príprave na vyučovacie hodiny môžu pedagógovia vychádzať z metodického materiálu Tolerancia – základný kameň mieru a z publikácií Ľudské práva, Tolerancia a Zážitkové vyučovanie a pod. 
•	Vzdelávanie v oblasti ľudských práv realizovať prostredníctvom zapojenia základných a stredných škôl do programu ASP UNESCO, ktorého cieľom je sprostredkovanie informácií, kontaktov a skúseností nad rámec učebných osnov so zameraním na poriadanie seminárov, besied, výstav a iných podujatí zameraných na oblasť ľudských práv, demokraciu, výchovu proti rasizmu a xenofóbii. 
•	V rámci pedagogických rád a triednických hodín ďalej prehlbovať poznatky a právne vedomie pedagógov a žiakov o ľudských hodnotách, ktoré sú zahrnuté v medzinárodných dokumentoch Všeobecná deklarácia ľudských práv a  Dohovor o právach dieťaťa.

3.5        Príprava a realizácia   aktivít    zameraných   na   predchádzanie a eliminovanie
 šikanovania   na     základných   a     stredných     školách   a    rodinného   násilia   v spolupráci s ďalšími inštitúciami, ako aj so zapojením širokej verejnosti.

Úlohy:
Ministerstvo školstva SR bude pokračovať v realizácii už existujúceho preventívno-výchovného programu „Prevencia a eliminácia šikanovania na ZŠ“, v rámci ktorého spolupracuje Ministerstvo školstva SR s OZ Centrom ochrany detí v zmysle úloh Stratégie prevencie kriminality a v realizácii projektu „Prevencia a eliminácia rodinného násilia“, na ktorom ministerstvo školstva spolupracuje s Národným centrom pre rovnoprávnosť žien a mužov. Projekt je financovaný Britskou radou a čiastočne aj Ministerstvom školstva SR, odborným garantom je prof. K. Brown, University of Birmingham, Veľká Británia.
 Ministerstvo školstva SR zabezpečí preventívno-výchovný projekt pre študentov stredných škôl „Ako čeliť šikanovaniu“, ktorý by realizovali centrá výchovnej a psychologickej prevencie po vyškolení odborných pracovníkov. Náklady na projekt budú hradené zo štátneho  rozpočtu na rok 2003. Termín vypracovania projektu: 31. august 2003. Realizácia projektu začne od septembra 2003. 
Ministerstvo školstva SR zabezpečí preventívno-výchovný program pre všetky základné a stredné školy „Ako čeliť agresivite“, ktorý by realizovali odborní pracovníci centier výchovnej a psychologickej prevencie, príp. pedagogicko-psychologických poradní po vyškolení odborných pracovníkov. Náklady na projekt budú hradené zo štátneho rozpočtu na rok 2003. Termín vypracovania projektu: 31. august 2003. Realizácia projektu začne od septembra 2003. 
Ministerstvo školstva SR zabezpečí k uvedeným témam v rámci možností štátneho rozpočtu vypracovanie didakticko – výchovnej pomôcky.

Plnenie:
V zmysle úloh Stratégie prevencie kriminality v Slovenskej republike sa pripravuje v r. 2003 2.etapa realizácie projektu "Prevencia a eliminácia šikanovania na ZŠ" a prevencia agresivity s odbornou garanciou VÚDPaPu – centier výchovnej a psychologickej prevencie. Úloha je zaradená do plánu hlavných úloh VÚDPaP.
       	 Pokračuje sa v spolupráci na realizácii medzirezortného projektu pod názvom "Prevencia a eliminácia rodinného násilia". Odborným garantom projektu je prof. K.Brown z Univerzity v Birminghame, UK. Na predmetnom projekte spoluparticipuje Britisch Council Slovakia, MPSVaR a MŠ SR. Projekt svoju 1. etapu ukončuje v r. 2003.

Úloha:
Generálna prokuratúra SR vypracuje Zhodnotenie využívania prostriedkov trestného práva proti domácemu násiliu voči ženám a deťom v termíne do 31. augusta 2002.

Plnenie:
Generálna prokuratúra SR do 31. augusta 2002 vypracovala Zhodnotenie využívania prostriedkov trestného práva proti domácemu násiliu voči ženám a deťom. 

3.6      Aktívna participácia   príslušných  inštitúcií   na   príprave   Národného   akčného
 plánu pre práva dieťaťa.

Národný akčný plán pre práva dieťaťa, ktorý sa v súčasnosti pripravuje,  bude obsahovať opatrenia a úlohy vychádzajúce zo záverov a odporúčaní Výboru OSN pre práva dieťaťa k Východiskovej správe SR k Dohovoru o právach dieťaťa. Garantom prípravy je Ministerstvo práce, sociálnych  vecí a rodiny SR. Termín vypracovania: jún 2002.

Plnenie:
Národný akčný plán pre deti bol dňa 7. augusta 2002 predložený ministrom práce, sociálnych vecí a rodiny na rokovanie vlády SR. Vláda SR ho v tento deň schválila uznesením č. 837/2002. 

4.       Príprava a realizácia kultúrnych   aktivít zameraných na predchádzanie   všetkým  formám diskriminácie, rasizmu, xenofóbie, antisemitizmu a ostatným prejavom intolerancie.

Úlohy:
Ministerstvo kultúry SR bude v  priebehu rokov 2002 – 2003 realizovať prostredníctvom jednotlivých kultúrnych inštitúcií nasledovné aktivity:

1. Národná expozícia v koncentračnom tábore Osvienčim
    Realizácia: Múzeum SNP Banská Bystrica
                       SNM- Múzeum židovskej kultúry
    Koordinátor: MK SR - SKD
    Termín: 26. marca 2002 

Plnenie:
Ministerstvo kultúry SR v období september 2002 – február 2003 realizovalo nasledovné kultúrne aktivity:

1. II. Celoslovenský rómsky festival Ternipen, ktorý sa uskutočnil v Snine v termíne 5.-7. septembra 2002, označovaný ako festival tolerancie. Mesto Snina bolo pri tejto príležitosti ohodnotené ako prvé mesto tolerancie,

2. Dni Fábryho – Sympózium a konferencia o spolunažívaní s medzinárodnou účasťou, ktoré sa konalo v Košiciach v dňoch 24. – 27. október 2002. Organizátorom podujatia bol Mestský výbor Csemadoku v Košiciach.

3. XII. Festival duchovnej piesne v Snine dňa 10. novembra 2002 za medzinárodnej účasti zborov rôznych koncesií,

4. XXX. Prehliadka interpretov ľudovej piesne Makovická struna v Bardejove, dňa 30. novembra 2002, ktorú organizoval Zväz Rusínov – Ukrajincov na Slovensku.

Vyhodnotenie Národnej expozície v koncentračnom tábore Osviečim (otvorená bola v I. polroku 2002) a prípravu realizáciu Múzea Holokaustu v Nitre:

1. Múzeum SNP programovo zhromažďovalo, ochraňovalo, vedecky a odborne spracúvalo, využívalo a sprístupňovalo rôznymi formami prezentácie hmotné pamiatky a dokumentárne materiály viažuce sa k dejinám slovenskej spoločnosti v rokoch 1938-1945 s akcentom na dokumentáciu protifašistického národnooslobodzovacieho boja a SNP ako súčasti európskej antifašistickej rezistencie v rokoch druhej svetovej vojny. Okrem toho pracuje a pracovalo aj na dokumentácií povojnových súdnych procesov, rehabilitácie povstalcov a súčasných prejavov neofašizmu, rasovej neznášanlivosti a intolerancie.  
Otvorenie stálej Slovenskej národnej expozície v Štátnom múzeu Auschwitz-Birkenau v Osvienčime bolo sprístupnená verejnosti dňa 8. mája 2002 a do konca roka ju navštívilo skoro 47 tis. návštevníkov. Múzeum má v pláne ešte dobudovať dokumentačné centrum stálej expozície. 
V prvom polroku 2002 bol pripravený do tlače aj neperiodický zborník Tragédia slovenských Židov, druhé doplnené vydanie, ktorý vyšiel v spolupráci so Štátnym múzeom Auschvitz - Birkenau v Osvienčime v anglickom jazyku.
		Pri príležitosti 60. výročia začiatku deportácií židovského obyvateľstva zo Slovenska do koncentračných táborov na územie okupovaného Poľska múzeum pripravilo cyklus dokumentárnych filmov s touto tematikou, ktorého súčasťou boli prednášky a  besedy s historikmi Múzea SNP, bývalými väzňami koncentračných táborov a pod. Ďalšou zaujímavou výstavou bola umelecká výstava Holokaust a viera, ktorú realizovali pri príležitosti 60. výročia ukončenia 1. vlny deportácií židovského obyvateľstva zo Slovenska do nacistických koncentračných táborov. Súčasné výtvarné výpovede pedagógov Akadémie umení v Banskej Bystrici boli doplnené umeleckými portrétmi Yuriho Dojca a tvorili protipól autentickej umeleckej výpovede Jozefa Bergera, autora, ktorý prežil peklo koncentračných táborov. 

2.SNM- Múzeum židovskej kultúry spolupracovalo a spolupracuje na realizácií Múzea holokaustu v synagóge v Nitre. Toto múzeum má mať vo svojich expozíciách tematicky členené časti (diskriminácia, xenofóbia, rasizmus, rómska otázka, antisemitizmus, holokaust a pod.). Časť expozície venovaná holokaustu je prvá ucelená expozičná časť podrobne dokumentujúca túto časť slovenských dejín. Bohatý spracovaný materiál má byť spracovaný elektronickou formou pre študijné účely a byť dostupný verejnosti v dokumentačnom stredisku spojenom s čitárňou a videotékou. Bude slúžiť najmä školám.Národná expozícia bola zrealizovaná v termíne.

5.        Posilnenie boja proti extrémizmu a  zefektívnenie    činnosti   orgánov  činných   v  trestnom   konaní  na úseku odhaľovania,  objasňovania,  dokazovania a postihu   trestnej     činnosti    motivovanej   rasovou a  inou neznášanlivosťou.

5.1     Uskutočnenie   seminára    s   medzinárodnou      účasťou     so     zameraním   na   problematiku odhaľovania, objasňovania a  dokumentovania  trestnej   činnosti    motivovanej      rasovou,      národnostnou    a    inou   neznášanlivosťou      alebo  páchanej     priaznivcami extrémistických skupín.

Úloha:
S cieľom zlepšiť situáciu v oblasti odhaľovania,  objasňovania  a dokumentovania trestnej činnosti motivovanej rasovou,   národnostnou  a inou neznášanlivosťou alebo páchanej priaznivcami  extrémistických skupín bude Policajný zbor pokračovať v organizácii vzdelávacích seminárov v tejto problematike, ako aj v ďalších súvisiacich oblastiach.

Plnenie:
V roku 2003 plánuje odbor násilnej kriminality úradu kriminálnej polície správy kriminálnej a finančnej polície Prezídia Policajného zboru v rámci boja proti extrémizmu zorganizovať medzinárodný seminár zameraný na problematiku odhaľovania, objasňovania a dokumentovania  trestnej činnosti motivovanej rasovou, národnostnou a inou neznášanlivosťou, alebo páchanej priaznivcami extrémistických skupín. Seminár bude realizovaný v mesiaci september, resp. október 2003 v rozsahu troch dní za účasti špecialistov na boj proti extrémizmu z Policajného zboru, prokuratúry a súdnictva, ako aj prizvaných zahraničných špecialistov z Českej republiky a Nemecka. Konanie seminára je predbežne plánované v rekreačnom a doškoľovacom zariadení Prokuratúry SR v Krpáčove. Predpokladaný počet účastníkov seminára je 80 osôb.

5.2	 Uskutočnenie   vzdelávacích  seminárov k „Metodike odhaľovania, objasňovania             a dokumentovania trestnej   činnosti   motivovanej rasovou, národnostnou a inou   neznášanlivosťou   alebo   páchanej   priaznivcami  extrémistických“, ktorá bola  spracovaná   a   vydaná   Policajným   zborom  v roku 2001   a distribuovaná  na  príslušné útvary Policajného zboru.

  Za účelom prehlbovania vedomostí príslušníkov Policajného zboru sa budú priebežne organizovať semináre k vyššie uvedenej metodike. 

Plnenie
Pracovníci vyčlenení na úsek extrémizmu oddelení násilnej kriminality odborov kriminálnej polície krajských riaditeľstiev Policajného zboru v rámci pracovných porád s policajtmi odborov násilnej kriminality okresných riaditeľstiev Policajného zboru   z „Metodiky odhaľovania...“, preškolili policajtov podľa miestnej príslušnosti. 

5.3	Prijatie    opatrení  zameraných  na     prevenciu   a stíhanie prejavov neonacizmu a rasového násilia. 

Úloha:
V súvislosti s rozmáhajúcim sa rasovým násilím na Slovensku, ako aj s rozšijúcou sa činnosťou hnutí smerujúcich k potlačeniu práv a slobôd občanov je potrebné prijať opatrenia zamerané na eliminovanie týchto negatívnych javov. Je nevyhnutné zefektívniť monitorovanie a stíhanie trestných činov a priestupkov s rasistickým alebo iným extrémistickým podtextom, prijať opatrenia proti zneužívaniu siete internet k šíreniu extrémistických materiálov, opatrenia proti podpore a propagácii hnutí smerujúcich k potlačeniu ľudských práv a základných slobôd  a ďalšie opatrenia podobného charakteru.

Plnenie: 
V hodnotenom období september 2002 – február 2003 bolo zadokumentovaných viacero závažných trestných činov s extrémistickým prvkom a vykonaných viacero aktívnych opatrení  smerujúcich k potláčaniu hnutí smerujúcich k potlačeniu ľudských práv a základných slobôd. 	V období mesiacov august-december 2002 aspoň raz týždenne v teritóriu každého krajského riaditeľstva Policajného zboru v SR boli vykonávané preventívno-bezpečnostné akcie, zamerané na zabezpečenie verejného poriadku a na eliminovanie prejavov extrémizmu.
 Pre názornosť spomeniem z pohľadu Policajného zboru najzávažnejší prípad s prvkami extrémizmu v hodnotenom období:
 Dňa 2. 11. 2002 vo Svrčinovci okres Čadca v zmysle rozkazu Prezidenta PZ č. 58/2002 bola vykonaná preventívno-bezpečnostná akcia zameranú na zabezpečenie verejného poriadku a na eliminovanie prejavov extrémizmu počas stretnutia prívržencov hnutia Skinheads. Počas akcie bolo kontrolovaných 101 osôb z ktorých bolo 28 občanov Českej republiky,  2 občania Poľskej republiky a tiež 5 motorových vozidiel. Z tohoto počtu bolo 24 osôb predvedených na OR PZ v Čadci. Policajným orgánom OKP OR PZ v Čadci bolo vznesených 10 obvinení pre verejný prejav sympatii k fašizmu podľa § 261 Trestného zákona. Išlo o prípady, kde obvinení prejavovali svoje sympatie k fašizmu tým, že na tele a odeve mali rôzne symboliky fašizmu, čím naplnili skutkovú podstatu uvedeného trestného činu. Organizátorom uvedeného stretnutia bol F. J. zo Svrčinovca, voči ktorému začal vyšetrovateľ Okresného úradu justičnej polície PZ v Čadci trestné stíhanie pre podozrenie z trestného činu Podpory a propagácie hnutia smerujúceho k potláčaniu práv a slobôd občanov podľa § 260 ods.1,2, písm. a, Trestného zákona, čím menovanému hrozí trest odňatia slobody 3 až 8 rokov. U obvineného F.J. bola vykonaná domová prehliadka a prehliadka nebytového priestoru. Počas domovej prehliadky bolo nájdené väčšie množstvo rôznych materiálov (tričká, tlačoviny, zástavy, CD nosiče,) propagujúce rasovú neznášanlivosť a nelegálne držaná krátka strelná zbraň.. Vo firme patriacej F.J. boli zaistené CD-nosiče a listiny. Počas akcie bol na mieste stretnutia zaistený osobný počítač, z ktorého F.J. reprodukoval hudbu a konferoval celé stretnutie. Tento je predmetom expertízy. F.J. je stíhaný vo väzbe.

5.4        Materiálno - technické    vybavenie    pracovísk Policajného zboru na úseku boja             proti diskriminácii, rasizmu, antisemitizmu a ostatným prejavom intolerancie. 

Úloha:
Ďalšou plánovanou aktivitou Policajného zboru je   materiálno-technické budovanie pracovísk na úseku boja proti diskriminácii, rasizmu,   antisemitizmu a ostatným prejavom intolerancie a ich napojenie na užívané informačné  systémy Policajného zboru. Súčasné pracoviská nie sú počítačovou technikou vybavené  alebo sú vybavené technikou , ktorá je  zastaralá  a nespĺňa  požiadavky  na  efektívne  fungovanie v informačných systémoch Policajného zboru.  Na   fungovanie   týchto   pracovísk   je  potrebná výkonná výpočtová technika, ktorá   umožňuje aj monitorovanie   internetu  vzhľadom na rozmáhajúcu sa formu rasovo  motivovanej  trestnej činnosti –  šírenie  textov,  zvukových a obrazových záznamov  podnecujúcich  rasovú  neznášanlivosť.  Potrebných  by  bolo  minimálne 10  počítačových zostáv pre pracovníkov   zaradených   na   úseku boja proti extrémizmu (dve počítačové zostavy na   pracovisko  Prezídia   Policajného zboru a   po   jednej počítačovej zostave na každé krajské riaditeľstvo Policajného zboru). Predpokladané finančné zabezpečenie predstavuje 500.000,- Sk. 

Plnenie:
Termín plnenia je 30. júna  2003 

5.5	Podpora činnosti Komisie na  riešenie  problematiky rasovo motivovaného násilia
pri Prezídiu Policajného zboru.

Úloha:
Komisia na riešenie problematiky rasovo motivovaného násilia bola zriadená rozkazom ministra vnútra č. 61 z r. 2001. Jej cieľom je monitorovať, signalizovať a hľadať adekvátne riešenia prejavov rasizmu a xenofóbie. Zaoberá sa rôznymi otázkami, ako je napr. postup polície proti prejavom tvrdého rasizmu, koncepcia rezortu vnútra proti extrémizmu, vyšetrovanie doterajších prípadov. Členmi komisie sú zástupcovia Ministerstva vnútra SR, Policajného zboru, prokuratúry, príslušných mimovládnych organizácií. Komisia sa stretáva raz štvrťročne.

Plnenie: 
V hodnotenom období sa uskutočnili dve zasadania Komisie na  riešenie problematiky rasovo motivovaného násilia. V dňoch 25.11 až 29.11.2002 uskutočnil druhý výjazd členov tejto komisie (zo zastúpením aj členov komisie z mimovládnych organizácií) v Košickom a Prešovskom kraji za účelom monitoringu situácie v oblasti rasovo motivovaného násilia, intolerancie a xenofóbie. Z výjazdu bola spracovaná informácia pre ministra vnútra. 

5.6 Uskutočnenie    medzinárodného   seminára   vybraných prokurátorov okresných            a krajských   prokuratúr  na tému uplatňovania prostriedkov trestného práva na
ochranu   ľudských  práv. 

Úloha:
Seminár zorganizuje v priebehu roka 2003 Generálna prokuratúra SR za účasti prednášateľov zo zahraničia, zástupcov súdov, prokuratúry, Policajného zboru a mimovládnych organizácií. 

Plnenie:
V štvrtom štvrťroku 2003 sa uskutoční seminár prokurátorov  okresných a krajských prokuratúr vykonávajúcich dozor pri stíhaní rasovo motivovaných trestných činov za účasti zástupcov súdov, Policajného zboru a mimovládnych organizácií. Seminár bude obsahovo zameraný na uplatňovanie prostriedkov trestného práva na ochranu ľudských práv s osobitným zameraním na postih prejavov rasizmu a ostatných foriem diskriminácie ako aj ochranu detí.

6.         Realizácia   aktivít   zameraných   na   riešenie   problémov rómskych
 komunít v Slovenskej republike.

Spolupráca   Úradu    splnomocnenkyne   vlády    SR     pre    rómske   komunity 
s príslušnými inštitúciami na realizácii aktivít zameraných na riešenie záležitostí
rómskych komunít.

6.1.1      V rámci spolupráce s Ministerstvom vnútra SR a Policajným zborom:

Úloha:
Pokračovanie v spolupráci na realizácii projektu reformy polície rozvojom kapacity, využívaním techník na riešenie rôznych problémov a to najmä vo vzťahu k menšinám a ochrane ľudských práv.
Úrad splnomocnenkyne vlády SR pre rómske komunity sa s Ministerstvom vnútra SR a Policajným zborom podieľa na príprave realizácie projektu reformy polície, ktorého návrh predložila Kanadská medzinárodná akadémia rozvoja a vypracovala ho Kráľovská kanadská jazdná polícia. Cieľom projektu je prispieť k reforme polície v Českej republike, Slovenskej republike a Maďarsku rozvojom kapacity, využívaním techník na riešenie problémov a to najmä vo vzťahu k menšinám a ochrane ľudských práv.

Plnenie: 
Prezídium Policajného zboru a jeho vzdelávacie zariadenia (Akadémia Policajného zboru Bratislava, stredné odborné školy Policajného zboru Košice a Bratislava, Inštitút ďalšieho vzdelávania Policajného zboru) v rámci zvyšovania úrovne komunikácie s občanmi národnostných menšín pripravili a realizujú cyklus kurzov zameraných na tréning asertivity. Tieto kurzy sú predovšetkým zamerané na prípravu policajtov, ako správne a bezkonfliktne komunikovať s občanmi a ako správne postupovať pri získavaní ich dôvery.

Akadémia Policajného zboru v Bratislave a Združenie miest a obcí Slovenska spolu s Royal Canadian Mounted Police (International Training and Peacekeeping Branch) začala v roku 2002 pracovať na projekte „Problémy poskytovania policajných služieb minoritám“. Projekt je zameraný aj na súčinnosť orgánov samosprávy s problémovými minoritami s cieľom podpory štátnych a regionálnych opatrení eliminujúcich akékoľvek prvky rasovej segregácie, ďalej monitoringu nežiadúcich prejavov propagandy alebo pôsobnosti organizácií založených na princípoch rasovej neznášanlivosti. 
V oblasti riešenia problémov rómskej národnostnej menšiny okresné riaditeľstvá Policajného zboru a krajské riaditeľstvá Policajného zboru spolupracovali s orgánmi štátnej správy, samosprávy, ako aj s organizáciami tretieho sektora. Úspešne je vykonávaná spolupráca so školami, kde sa i pre rómsku menšinu vykonával preventívny projekt „Správaj sa normálne“. Súčasťou prednáškových a vzdelávacích akcií na ktorých sa spolupodieľajú pracovníci prevencie Policajného zboru je aj potláčanie extrémizmu a rasovej intolerancie. Každé okresné riaditeľstvo Policajného zboru a krajské riaditeľstvo Policajného zboru má určených policajtov, ktorí sú členmi komisií pri okresných úradoch a krajských úradoch, ktoré sa zaoberajú prevenciou kriminality a rómskou problematikou.
	 Súbežne s uvedenými aktivitami naďalej prebiehala prednášková činnosť pre žiakov základných a stredných škôl k problematike extrémizmu a rasovo motivovanej trestnej činnosti. Tieto aktivity zabezpečovali v rámci prevencie pracovníci krajských a okresných riaditeľstiev Policajného zboru.

6.1.2        V rámci spolupráce s Ministerstvom zdravotníctva SR:

Úloha:
Participácia na realizácii projektu, ktorého cieľom je vytvorenie systému na   pravidelné vyhľadávanie chorých na TBC v sociálne slabých skupinách.
Projekt   realizuje   Enviroment Nitra v spolupráci s Ministerstvom zdravotníctva SR 
a Národným ústavom tuberkulózy a respiračných chorôb a je financovaný z rozpočtovej  kapitoly Všeobecná pokladničná správa - Sociálne a kultúrne potreby rómskej komunity.

Plnenie:
Projekt bola realizovaný v období od 1. 1. 2002 do 30. 6. 2002. Podrobnejšie informácie o projekte sú súčasťou Prvej správy o priebežnom plnení správy Akčného plánu.  V súčasnosti sa hľadajú finančné zdroje na pokračovanie tohoto projektu aspoň v tých obciach, ktoré sú súčasťou Komplexného rozvojového programu rómskych osád.

Úloha:
Príprava realizácie projektu  „Zdravotný stav detí a žien chudobných komunít v SR“. 

Úrad splnomocnenkyne vlády SR pre rómske komunity v spolupráci s  Nadáciou  Inforoma a Štátnym zdravotným ústavom pripravuje v roku 2002  realizáciu projektu „Zdravotný stav detí a žien chudobných komunít v SR“. Jednou z priorít Národného programu podpory zdravia (v súlade s naplnením cieľov programu SZO Zdravie pre všetkých v 21. storočí) je dosiahnuť zlepšenie zdravotného stavu celej populácie SR. Cieľom projektu je zozbierať informácie o zdravotnom stave detí z nižších sociálnych vrstiev pre plánované valné zhromaždenie OSN o právach dieťaťa a priniesť informácie potrebné pre vytvorenie politiky, ktorá sa bude zaoberať podporou zdravia, prevenciou ochorení a potrebami zdravotnej starostlivosti o najchudobnejšie vrstvy. 
Finančné zabezpečenie: z prostriedkov UNICEF

Plnenie:
V období február – apríl 2002 realizoval Štátny zdravotný ústav v spolupráci s Nadáciou InfoRoma a sekretariátom splnomocnenkyne vlády SR pre rómske komunity zber informácií o zdravotnom stave detí a žien z nižších sociálnych vrstiev. Zber prebiehal dotazníkovou formou na reprezentatívnej vzorke 2961 domácností zo všetkých 79 okresov Slovenskej republiky. Zozbierané informácie boli spracované a uverejnené v správe o zdravotnom stave detí a žien chudobných komunít v SR na jeseň v roku 2002.

6.1.3	   V rámci spolupráce s Ministerstvom zahraničných vecí SR a OBSE ODIHR:

Úloha:
Zorganizovanie seminára zameraného na riešenie problémov spojených s existenciou  rómskych osád.

Úrad splnomocnenkyne vlády SR pre rómske komunity v spolupráci s Ministerstvom zahraničných vecí SR a OBSE ODIHR sa podieľa na príprave seminára, ktorého predmetom bude diskusia o mnohých problémoch nerozlučne spojených s existenciou rómskych osád (právne vzťahy k pozemkom a možnosti ich vysporiadania, migrácia Rómov a problematika trvalých pobytov, sociálna exklúzia, možné modely komplexného riešenia situácie v rómskych osadách). Finančné krytie je zabezpečené z dobrovoľného príspevku Slovenskej republiky OBSE ODIHR.

Plnenie:
Dňa 6. až 8. júna 2002 sa v Prešove konal medzinárodný okrúhly stôl expertov na tému Bývanie Rómov a rómske osady – Riešenie sociálnej exklúzie a zmierňovanie napätie v rámci OSCE Human Dimension. Správa zo seminára a návrhy opatrení okrem iného konštatuje: 
•	Iniciátorom rozvojových programov musí byť obec. Štát vytvára podmienky na ich realizáciu.
•	Medzi najväčšie problémy pri realizácii rozvojových programov patria: nedostatok ľudských a finančných kapacít na vysporiadanie sa s problémom osád bez vonkajšej pomoci, komplikácie pri získavaní potrebných pozemkov, vysoká nezamestnanosť.
•	V súvislosti s realizácou projektov vybavenosti rómskych osád je nutné predchádzať možným sociálnym konfliktom. Najvhodnejšie je realizovať ich prednostne v obciach, kde základná infraštruktúra existuje už v častiach, kde žije majorita.
•	Je nevyhnutné prijať nový zákon o hlásení pobytu občanov. Súčasný právny stav nereflektuje problémy, ktoré prináša súčasnosť /napr. nerieši postavenie osôb bez trvalého pobytu na území SR/.
•	Výkon aktívneho volebného práva je podmienený trvalým pobytom osoby. I keď zákon umožnuje voliť i mimo miesta trvalého pobytu, nemôžeme očakávať, že právo vyžiadať si voličský preukaz budú Rómovia žijúci v osadách využívať vo významnej miere.

6.1.4	 V rámci spolupráce s Ministerstvom výstavby a regionálneho rozvoja SR:

Úloha:

Spolupráca pri realizácii vládneho uznesenia č. 335/2001 k návrhu „Podpory výstavby obecných nájomných bytov odlišného štandardu určených pre bývanie občanov v hmotnej núdzi.“ 

K tejto tematike Úrad splnomocnenkyne vlády SR pre rómske komunity zorganizoval štyri odborné semináre na regionálnej úrovni s účasťou 350 starostov obcí a primátorov miest.

Plnenie:
K 31. decembru 2002 boli finančne podporené žiadosti obcí na vypracovanie projektovej dokumentácie na výstavbu 919 bytov. Ministerstvo výstavby a regionálneho rozvoja SR v súčasnosti nemá vyčlenené dostatočné dotačné objemy finančných zdrojov na nové stavby pre programy rozvoja bývania v roku 2003, čo spôsobuje spomalenie realizácie pripravených projektov.

6.1.5      V rámci spolupráce s Ministerstvom  práce, sociálnych vecí a rodiny SR:

Úloha:
Participácia pri príprave a realizácii projektu sociálnych terénnych pracovníkov.  Aktívne sa zapájanie do príprav a realizácie Národného akčného plánu pre práva dieťaťa.

Plnenie:
Program sociálnych terénnych pracovníkov nadväzuje na Priority vlády SR vo vzťahu k rómskym komunitám a na Komplexný rozvojový program rómskych osád, ktoré vláda SR schválila uznesením č. 357 z 10. apríla 2002. Program sociálnych terénnych pracovníkov naďalej pokračuje vo vybraných 18-tich obciach 5 okresov (okr. Spišská Nová Ves, Sabinov, Prešov, Vranov nad Topľou, Gelnica). Sociálni terénni pracovníci pripravovali založenie Asociácie sociálnych terénnych pracovníkov.

6.1.6      V rámci spolupráce s Ministerstvom školstva SR:

Úloha:
Spolupracovať na realizácii „Koncepcie štátnej politiky vo vzťahu k deťom a mládeži v SR do roku 2007“ v zmysle uznesenia vlády SR č. 1213/2001.

Plnenie:
Sekretariát splnomocnenkyne vlády SR pre rómske komunity zorganizoval ku Koncepcii vzdelávania rómskych detí a žiakov okrúhly stôl odborníkov z radov učiteľov, riaditeľov škôl, mimovládnych organizácií, zástupcov Ministerstva školstva SR, Úradu vlády SR, ŠPÚ. Výstupom bolo vypracovanie priorít Koncepcie a  návrh Ministerstva školstva SR na ich finančné zabezpečenie zo štátneho rozpočtu na rok 2003.  Jednou z najdôležitejších tém  rokovania Medzirezortnej komisie pri Sekretariáte splnomocnenkyne vlády bolo presadenie asistenta učiteľa v MŠ a ZŠ ako pedagogického pracovníka.

Úloha:
6.1.7    Pokračovať v realizácii mediálnej kampane Úradu  splnomocnenkyne  vlády   SR            pre  rómske   komunity  –  „Všetci  sme  občania  SR -  riešenie vzťahu  Rómov  a Nerómov je v spolupráci“

Cieľom tejto kampane je ovplyvňovanie všeobecnej verejnej mienky o Rómoch a prekonávanie stereotypných postojov z oboch strán mediálnymi prostriedkami. Kampaň sa realizovala od októbra 2001 do apríla 2002.
Cieľové skupiny: verejnosť, médiá, štátne správa a samospráva

Mediána kampaň pozostáva:

1. Analýza výstupných materiálov, spolupráca pri ich úprave a tvorbe nových materiálov
Cieľová skupina: Úrad vlády SR, tlačové odbory jednotlivých ministerstiev, NR SR, Kancelária prezidenta SR, Krajské úrady, ZMOS, ÚMOS
Partneri: ľudskoprávne MVO, právnici, odborníci na terminológiu
Aktivity: pracovné stretnutie skupiny

2. Školenie hovorcov, tlačových tajomníkov, riaditeľov sekretariátov
Cieľová skupina: Úrad vlády SR, tlačové odbory jednotlivých ministerstiev, NR SR, Kancelária prezidenta SK, Krajské úrady, ÚMS, ZMOS
Partneri: inštitúcie a organizácie venujúce sa monitoringu, ľudskoprávne MVO, právnici, odborníci na terminológiu
Aktivity: tréning

3. Vypracovanie metodických pokynov – práca s informáciami a národnostné menšiny
Cieľová skupina: Úrad vlády SR, tlačové odbory jednotlivých ministerstiev, NR SR, Kancelária prezidenta SR, Krajské úrady, ÚMS, ZMOS
Partneri: inštitúcie a organizácie venujúce sa monitoringu, ľudskoprávne MVO, právnici, odborníci na terminológiu
Aktivity: príprava, tlač, distribúcia brožúry, práca s informáciami

4. Práca na www.romovia.sk
Cieľová skupina: verejnosť, médiá
Partneri: Úrad vlády SR, tlačové odbory jednotlivých ministerstiev, NR SR, Kancelária prezidenta SR, Krajské úrady, ÚMS. ZMOS, inštitúcie a organizácie venujúce sa monitoringu, ľudskoprávne MVO, právnici, odborníci na terminológiu
Aktivity: tvorba www.romovia.sk

5. Analýza médií
Cieľová skupina: médiá
Partneri: inštitúcie a organizácie venujúce sa monitoringu, právnici, odborníci na terminológiu
Aktivity: analýza médií a stretnutia s riadiacimi pracovníkmi

6. Workshopy pre novinárov píšucich o Rómoch
Cieľová skupina: novinári zaoberajúci sa rómskou tematikou – od celoslovenskej až po lokálnu úroveň
Partneri: inštitúcie a organizácie venujúce sa monitoringu, ľudskoprávne MVO, právnici a odborníci na terminológiu
Aktivity: workshopy
Finančné zabezpečenie: z grantu Svetovej banky

Plnenie:
Sekretariát splnomocnenkyne vlády SR pre rómske komunity 8. apríla 2002 naštartoval mediálnu kampaň ČAČIPEN – PRAVDA (The oda hin čačipen – Aj toto je pravda), ktorej cieľom je zblížiť komunitu Rómov a Nerómov, prezentovať Rómov v reálnom svetle, predstaviť úspešné projekty, ktoré realizovali rómske i nerómske organizácie v prospech zlepšenia, životných, ekonomických, sociálnych i kultúrnych podmienok života Rómov na Slovensku. Kampaň, ktorú sprevádzalo niekoľko podporných aktivít, pomohla naštartovať vyrovnávanie pokriveného obrazu Rómov v médiách. Podrobnejšie informácie o projekte sú súčasťou Prvej správy o priebežnom plnení správy Akčného plánu.  Plnenie úlohy bolo financované z grantu Svetovej banky, ktorý bol už ukončený.

Úloha:
6.1.8     Pripraviť a realizovať Komplexný rozvojový program rómskych osád.

   Tento program bude Úrad splnomocnenkyne vlády SR pre rómske komunity pripravovať v spolupráci s príslušnými rezortami v priebehu rokov 2002 – 2003. Predpokladá sa nadrezortné finančné zabezpečenie programu. 

Plnenie:
Súčasťou priorít vlády SR vo vzťahu k rómskym komunitám je i Komplexný rozvojový program rómskych osád.Komplexný program je kombináciou aktivít v oblasti bývania, vzdelávania, zamestnanosti a komunitnej práce s Rómami aj Nerómami. 
V rámci jeho realizácie sa nadväzuje na skúsenosti z nasledujúcich programov:
•	sociálni terénni pracovníci,
•	komunitné centrá v osadách,
•	predškolská príprava detí,
•	prípravné triedy na základných a špeciálnych školách,
•	asistenti na školách.
V rámci pilotného programu sa obciam ponúkla možnosť prihlásiť sa do tohto programu a vybrať si konkrétne aktivity, ktoré sú v obciach potrebné ku komplexnému riešeniu situácie osady. K vybraným službám bude poskytnuté odborné poradenstvo, zabezpečené alebo sprostredkované financovanie, monitoring a vyhodnotenie riešení.
Kritériami pri výbere obcí do programu boli:
•	celková situácia v rómskej osade (veľkosť osady, počet obyvateľov, úroveň bývania,
           vzdelanostná úroveň, miera zamestnanosti, napätie medzi rómskym a nerómskym
           obyvateľstvom obce),
•	miera zaostalosti regiónu, v ktorom sa obec nachádza,
•	prístup starostu , miestneho zastupiteľstva a obyvateľov obce k riešeniu situácie,
•	aktivity miestnych alebo iných mimovládnych organizácií v obci,
•	predchádzajúca pomoc (ak bola) štátna alebo mimovládna a jej využitie.

    Cieľom programu je overiť realizovateľnosť, aplikovateľnosť navrhnutých riešení situácie v rómskych osadách, ako aj zistiť ich finančnú náročnosť a potreby ľudských kapacít. Má tiež poukázať na chyby a pripraviť odporúčania pre pokračovanie programu celoplošne (regionálne) cez vytvorenie modelov integračných programov, ktoré by mohli slúžiť pre ostatné obce. Program sa usiluje o komplexné riešenie situácie vo vybraných osadách prostredníctvom materiálnej, ale predovšetkým odbornej pomoci. 
     Do programu je zapojených 12 obcí z okresov Sabinov, Spišská Nová Ves a Prešov. Uznesením vlády č. 884 z 21. augusta 2002 bolo z kapitoly Všeobecná pokladničná správa – Sociálne a kultúrne potreby rómskej komunity uvoľnených 210 000 Sk na financovanie odbornej skupiny a na vydávanie informačného bulletinu o programe do konca roku 2002 (súčasťou programu je aj Program sociálnych terénnych pracovníkov, viď bod 6.1.5.) Program predpokladá, že v uvedených okresoch budú pôsobiť traja koordinátori, ktorí budú sprostredkovateľmi medzi obcou, odbornou skupinou, sekretariátom splnomocnenkyne vlády SR pre rómske komunity.
Odborná skupina pozostáva z expertov v oblasti vzdelávania, zamestnanosti, komunitnej práce, zdravotníctva a drogových závislostí. Táto skupina bude poskytovať koordináciu na regionálnej úrovni, poradenský servis pre participantov programu na úrovni jednotlivých obcí (starosta, miestne školy, komunitné centrá, podnikatelia, miestna cirkev a pod.) a priebežné a záverečné vyhodnocovanie dopadu programu.
V obciach, ktoré sú súčasťou Komplexného rozvojového programu rómskych osád pokračovala práca sociálnych terénnych pracovníkov a práca odbornej skupiny.

6.2      Ministerstvo  práce,   sociálnych   vecí   a   rodiny   SR   bude   v   oblasti   riešenia
            problémov rómskych komunít zabezpečovať a realizovať  nasledovné úlohy:

6.2.1	V rámci svojej pôsobnosti zriadilo rezortnú pracovnú skupinu zameranú na operatívne
 koncepčné riešenie problematiky Rómov.
Zabezpečenie    predmetnej   úlohy   vyplýva zo záverov mimoriadnej  porady  vedenia 
Ministerstva práce, sociálnych vecí a rodiny SR, ktorá sa konala 17. januára 2002. Do pracovnej skupiny boli nominovaní zástupcovia sekcií ministerstva práce, sociálnych vecí a rodiny, ako i zástupcovia niektorých inštitúcií rezortu ministerstva práce, sociálnych vecí a rodiny (Národný úrad práce, Výskumný ústav práce, sociálnych vecí a rodiny, Centrum poradensko – psychologických služieb, Medzinárodné stredisko pre štúdium rodiny).

Plnenie:
Ministerstvo práce, sociálnych vecí a rodiny SR realizuje v tomto roku a v roku 2003 projekt „Zriaďovanie stredísk osobnej hygieny“. Podrobnejšie informácie o projekte sú súčasťou Prvej správy o priebežnom plnení správy Akčného plánu.  

6.2.2	Systematické zabezpečovanie kontroly výkonu štátnej správy uskutočňovaného
krajskými úradmi, okresnými úradmi a Centrom pre medzinárodnoprávnu ochranu detí a mládeže v oblasti sociálnej pomoci a úrovne vykonávania sociálnej prevencie a poskytovanie sociálneho poradenstva orgánmi miestnej štátnej správy, zameranú aj na prejavy diskriminácie, rasizmu a iných foriem intolerancie.

Táto úloha vyplýva Ministerstvu práce, sociálnych vecí a rodiny SR z § 66 písm. c), 
h) zákona č. 195/1998 o sociálnej pomoci v znení neskorších predpisov. Termín: priebežne.

Plnenie: 
Ministerstvo práce, sociálnych vecí a rodiny SR podľa stanoveného harmonogramu  vykonalo v druhom polroku minulého roka kontrolu výkonu štátnej správy  krajských a okresných úradov. Kontrola bola smerovaná najmä na regióny s vyššou koncentráciou Rómov a bola spájaná s výkonom štátneho dozoru v určených  zariadeniach sociálnych služieb

6.2.3	Vykonávanie štátneho dozoru nad poskytovaním sociálnych služieb, najmä z hľadiska
 dodržiavania základných ľudských práv a slobôd občanov pri poskytovaní sociálnych služieb.

Ministerstvo práce, sociálnych vecí a rodiny SR vypracovalo na rok 2002 harmonogram výkonu štátneho dozoru v zariadeniach sociálnych služieb. Štátny dozor bol zameraný na dodržiavanie základných ľudských práv a slobôd občanov najmä v detských domovoch, v krízových   strediskách, v útulkoch a ďalších zariadeniach sociálnych služieb.

Plnenie:
Ministerstvo práce, sociálnych vecí a rodiny SR má vypracovaný na rok 2002 harmonogram výkonu štátneho dozoru v zariadeniach sociálnych služieb, ktorý sa priebežne plní.

7.         Spolupráca  štátnych    inštitúcií    s  mimovládnymi  organizáciami a  s    ďalšími    subjektami     pri   predchádzaní       všetkým    formám  diskriminácie,  rasizmu,     xenofóbie,     antisemitizmu   a   ostatným  prejavom intolerancie.  

 V rámci rozvíjajúcej sa spolupráce štátnych inštitúcií s mimovládnymi organizáciami, ako aj s inými subjektami pri riešení rôznych spoločenských problémov je potrebné zdôrazniť nevyhnutnosť takejto spolupráce aj pri predchádzaní a boji proti všetkým formám intolerancie.

Plnenie:
V rámci jednotlivých oblastí štátne inštitúcie rozvíjajú spoluprácu s mimovládnymi organizáciami, čo vyplýva aj z niektorých aktivít uvedených v tomto materiály. 

8.	Príprava a aplikácia  legislatívy v  oblasti   predchádzania všetkým   formám  diskriminácie  a  v   oblasti podpory zásady rovnakého zaobchádzania.

	Pod gesciou podpredsedu vlády SR pre ľudské práva a menšiny bol pripravený návrh zákona o rovnakom zaobchádzaní, ktorý mení aj dopĺňa zákon o zriadení Centra pre rovnaké zaobchádzanie. Predmetom úpravy návrhu zákona o rovnakom zaobchádzaní sú definície foriem diskriminácie a prostriedky právnej ochrany. Na  vypracovávaní oboch návrhov zákonov sa podieľajú okrem štátnych inštitúcií aj mimovládne organizácie. 

Plnenie:
Návrh zákona o uplatňovaní zásady rovnakého zaobchádzania (tzv. antidiskriminačný zákon) bol dňa 29. mája 2002 schválený vládou SR (uznesenie č. 557) a následne predložený na rokovanie Národnej rady SR. Národná rada SR o tomto návrhu zákona nerokovala, nakoľko bol na návrh poslanca Kresťansko-demokratického hnutia vyradený z programu rokovania. Do volieb do Národnej rady SR (september 2002) návrh zákona nebol znovu zaradený do programu. Sekcia ľudských práv a menšín Úradu vlády pripravila v novembri 2002 upravené znenie návrhu zákona o uplatňovaní zásady rovnakého zaobchádzania, ktoré bol predložené na medzirezortné pripomienkové konanie 28.februára 2003. Stále prebiehajú diskusie ohľadom obsahu tohto zákona na politickej aj odbornej úrovni.

9.   Uskutočnenie  informačnej  kampane  v oblasti predchádzania všetkým         formám  diskriminácie,  rasizmu,  xenofóbie, antisemitizmu a ostatným prejavom intolerancie.

9.1   Odvysielanie dokumentárnych filmov a diskusných relácií s tematikou  spolužitia            národnostných   menšín   v   Európe   a   na   Slovensku v rámci projektu PHARE            Program Tolerancie k menšinám.

 V rámci Verejnej informačnej kampane o menšinách v elektronických médiách PHARE Programu Tolerancia k menšinám sa v priebehu roka 2002 pripraví a odvysiela séria krátkych dokumentárnych filmov o spolunažívaní národnostných menšín v Európe a na Slovensku. Projekt je financovaný z prostriedkov PHARE. Cieľom projektu je poukázať na pozitívne príklady spolužitia národnostných menšín a väčšinového obyvateľstva.

9.2	Uskutočnenie mediálnej kampane 

Podpredseda vlády SR pre ľudské práva, menšiny a regionálny rozvoj zabezpečí prípravu a realizáciu tlačových konferencií v rámci Akčného plánu 2002 - 2003. Obsahom tlačových konferencií budú nielen informácie o aktivitách uskutočňovaných v rámci tohto akčného plánu, ale aj reakcie na aktuálne udalosti a v spolupráci s mimovládnymi organizáciami aj prezentácia aktivít, ktoré sa uskutočňujú v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
Jednotlivé ministerstvá, ako aj iné organizácie budú iniciovať prípravu a realizáciu programov vo verejnoprávnych, ako aj súkromných médiách zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Podpredseda vlády SR pre ľudské práva, menšiny a regionálny rozvoj zabezpečí prípravu a realizáciu printovej kampane zameranej na predchádzanie všetkým formám intolerancie.

Plnenie:
Vychádzajúc z jednotlivých úloh Akčného plánu, predovšetkým z posledného bodu 9, a z potreby zintenzívnenia boja proti akejkoľvek diskriminácii vláda SR finančne podporila nižšie uvedené aktivity, ktoré sú zamerané na zvyšovanie tolerancie v spoločnosti. Finančné prostriedky v celkovej výške 2.404.250,- Sk boli vládnym uznesením č. 136 zo dňa 26.februára 2003 schválené a následne vyčlenené z rezervy vlády SR na rok 2003. 
V roku 2003 sa popri vyššie spomínaných úlohách a aktivitách Akčného plánu uskutočnia aj nasledovné doplňujúce aktivity:

• Konferencia o predmete a účele navrhovaného zákona o uplatňovaní zásady rovnakého zaobchádzania (tzv. antidiskriminačného zákona)
Cieľom konferencie bude predstaviť predmet, účel a význam navrhovaného zákona o uplatňovaní zásady rovnakého zaobchádzania. 
Konferencia, vo forme medzinárodného odborného kolokvia organizovaného  pod gesciou podpredsedu vlády pre EU integráciu, ľudské práva a menšiny je naplánovaná na dňa 3. júna 2003. Medzi pozvanými prednášajúcimi sú minister spravodlivosti, minister práce, sociálnych vecí a rodiny, zástupcovia Generálneho riaditeľstva zamestnanosti a sociálnych vecí Európskej komisie, Európskeho výboru proti rasizmu a intolerancii Rady Európy, Výboru OSN na elimináciu rasovej diskriminácie a i..

• Filmový festival o národnostných menšinách (Minority Film Festival)
Nadväzujúc na úspešne zrealizovaný Program Tolerancie k menšinám (viď. vyššie bod 9.1) vláda SR sa rozhodla podporiť Filmový festival o národnostných menšinách (Minority Film Festival). Cieľom festivalu je prostredníctvom filmov o národnostných menšinách priblížiť ich život,  tradície a spolunažívanie s majoritným obyvateľstvom. Festival je naplánovaný na leto 2003. Jeho organizáciu zabezpečí spoločnosť Barok Film.
Vláda SR okrem prijatia tzv. antidiskriminačného zákona považuje za nevyhnutné zorganizovanie kampane o informovaní verejnosti o účele a obsahu zákona prostredníctvom abribusov, vysielania spotu v Slovenskej televízii, prípadne aj diskusných relácií. Kampaň by sa mala uskutočniť v období prerokovávania návrhu zákona vo vláde SR, prípadne v Národnej rade SR. V súčasnosti prebieha príprava kampane.. 

• Futbal proti rasizmu
V rámci akcií realizovaných za účelom zvyšovania tolerancie v spoločnosti sa v novembri 2002 v hale na Pasienkoch uskutočnila akcia „Futbal proti rasizmu“, ktorú usporiadala Nadácia Pontis a Slovenský futbalový zväz. Podujatie koordinoval Nikita Slovák a prebehlo pod patronátom Ministra zahraničných vecí SR. 
Súčasťou akcie nebol len samotný futbalový zápas známych osobností, ale aj módna prehliadka národného angolského oblečenia, ktoré predvádzali študenti z Angoly, či predstavenie židovských tancov. Nakoniec akcie vystúpilo niekoľko populárnych hudobných skupín. Akcia bola inzerovaná v TV Markíza – Teleráno, Doma s Markízou, Šport, Gól M, Smotánka a v Slovenskej televízii – spravodajstvo a v Rádiách O.K., Twist a Expres.
Podujatie Futbal proti rasizmu je naplánované na dňa 20. júna 2003. 

• Program seminárov pre študentov vysokých škôl o demokracii a ľudských právach so zameraním na multikulturalizmus
Vláda SR plne podporujúc Dekádu OSN pre vzdelávanie k ľudským právam, uvedomujúc si akútnu potrebu priblížiť problematiku ľudských práv všetkým ľuďom, a špeciálne mládeži, podporí program vzdelávania študentov vysokých škôl k demokracii a ľudským právam s osobitným zameraním na multikulturálne vzdelávanie, ktorý realizuje Nadácia Milana Šimečku. Semináre budú prebiehať od marca do decembra 2003. 
• Vzdelávacie semináre na podporu predchádzania diskriminácie žien a boja proti domácemu násiliu 
Vláda SR vychádzajúc zo záväzkov z Dohovoru OSN o odstránení všetkých foriem diskriminácie žien a Deklarácie OSN o odstránení násilia na ženách podporí vzdelávanie profesionálok pracujúcich v krízových centrách pre obete násilia na ženách a v ženských domoch, ktoré realizujú občianske združenia Fenestra a Pro Familia, s cieľom odborne a kapacitne posilniť existujúce organizácie a dosiahnuť celoslovenské pokrytie takýmito službami. Termín realizácie vzdelávacích seminárov je september až november 2003.